Yayasan Didik Negara berjaya kumpul sumbangan RM20 juta
Oleh MOHD. HUSNI MOHD. NOOR

18 Februari 2022, 7:02 pm
PUTRAJAYA – Yayasan Didik Negara (YDN) yang ditubuhkan Julai tahun lalu sudah berjaya mengutip sumbangan keseluruhan berjumlah RM20 juta.
Perkara itu dimaklumkan Menteri Kanan (Pendidikan) Datuk Dr. Radzi Jidin pada majlis pelancaran yayasan berkenaan, di sini hari ini.
Radzi berkata, sumbangan yang diterima adalah dalam bentuk wang tunai dan juga pelbagai barangan lain termasuk gajet serta barangan keperluan persekolahan.
Beliau berkata, sebahagian daripada sumbangan itu termasuk komputer riba dan beg sekolah sudah pun diagihkan kepada murid terjejas di seluruh negara.
“Ketika ditubuhkan pada Julai tahun lalu, kami menyasarkan sumbangan sehingga RM20 juta dan ia tercapai hari ini.
“Kami belum menetapkan sasaran sumbangan tahun ini dan ia kini sedang diperincikan diperingkat pengurusan YDN,” katanya.

Katanya, beliau mengajak seluruh Keluarga Malaysia termasuk warga korporat untuk bersatu tenaga dan menyumbang menerusi YDN bagi memastikan pendidikan negara terus dilonjakkan ke peringkat lebih tinggi.
Radzi berkata, bagi menjayakan hal ini, beliau juga mahu sumbangan yang diterima ini dapat dimanfaatkan sebaik mungkin untuk mendapat impak yang maksimum.
“Kita juga buka sumbangan ini kepada orang awam kerana tanggungjawab pendidikan adalah tanggungjawab semua,” katanya.
Dalam pada itu, Radzi berkata, beliau juga mahu setiap sumbangan disalurkan kepada YDN bagi memastikan setiap agihan bantuan kepada murid terjejas lebih teratur dan tersusun.
YDN yang ditubuhkan pada Julai 2021 berfungsi sebagai sebuah pusat sehenti untuk mengembleng sumbangan daripada semua pihak selain menyelaras dan memastikan supaya setiap sumbangan yang diberikan mendapat impak yang optimun.-KOSMO! ONLINE


Jawi lancar pusat khidmat kekeluargaan di tiga masjid di Kuala Lumpur
Oleh MOHD. HUSNI MOHD. NOOR

18 Februari 2022, 6:55 pm
PUTRAJAYA – Warga Wilayah Persekutuan kini boleh mendapatkan khidmat nasihat kekeluargaan dan isu sosial secara percuma yang disediakan di tiga buah masjid di sekitar Kuala Lumpur.
Inisiatif Jabatan Agama Islam Wilayah Persekutuan (Jawi) itu adalah kesinambungan daripada Pusat Khidmat Keluarga, Sosial dan Komuniti (PKKSK) dan Anjung Khidmat Keluarga JAWI (Akuaja) yang diperkenalkan sebelum ini.
Jawi menerusi satu kenyataan berkata, Masjid Wilayah Persekutuan, Masjid al-Muqarrabin Bandar Tasik Selatan dan Masjid Salahuddin Al-Ayyubi Taman Melati adalah tiga masjid yang dipilih menjayakan inisiatif terbaharu itu.
Menurutnya, sembilan fasilitator berpengalaman telah dilantik oleh Jawi bagi mengendalikan khidmat nasihat kekeluargaan dan isu sosial itu.
“Orang ramai boleh mendapatkan perkhidmatan itu secara percuma melalui ‘walk in’ atau berdasarkan temu janji yang telah ditetapkan.
“Inisiatif ini bertujuan menjadikan masjid sebagai pusat sehenti yang menawarkan pelbagai perkhidmatan merangkumi kerohanian dan keilmuan, ekonomi, sosial serta kekeluargaan,” katanya.

Tambah kenyataan itu, sebelum ini, Jawi melancarkan lima PKKSK dan Akuaja di Kuala Lumpur dan Putrajaya yang turut menawarkan kemudahan sama.
Pusat itu terletak di Pusat Transformasi Bandar (UTC) Pudu Sentral, UTC Mini Keramat, Masjid Usamah Bin Zaid Wangsa Maju, Surau Al-Iman Presint 9 dan Surau Al-Furqan Presint 11, Putrajaya.- KOSMO! ONLINE


Pembinaan rumah mangsa banjir perlu disegerakan
Oleh ZAKKINA WATI AHMAD TARMIZI

18 Februari 2022, 5:57 pm
SEREMBAN – Kerajaan Negeri Sembilan menggesa supaya pihak kerajaan Persekutuan menyegerakan pembinaan rumah baharu bagi mangsa banjir Kampung Puom, Jelebu.
Menteri Besar, Datuk Seri Aminuddin Harun berkata, pihaknya berharap pihak Unit Penyelarasan Pelaksanaan (ICU), Jabatan Perdana Menteri (JPM) dapat menyiapkan segera pembinaan tersebut yang melibatkan lapan buah rumah.
“Terdapat lapan buah rumah penduduk yang musnah dalam kejadian bencana banjir Disember tahun lalu. Saya berharap kerajaan Persekutuan dapat menyegerakan pembinaan rumah baru berkenaan.
“Ketika ini keluarga yang terlibat tinggal sementara di rumah saudara-mara dan ada juga yang menyewa,” katanya dalam sidang akhbar selepas program SWM Kasih Misi Bantuan Pasca Banjir di sini hari ini.
Menurut Menteri Besar, setiap rumah yang bakal dibina tersebut bernilai RM56,000 dan kerajaan negeri turut membantu dengan menyediakan peruntukan sebanyak RM200,000 bagi pembinaan kemudahan infrastruktur di lokasi baharu pembinaan rumah tersebut.
Sementara itu, Aminuddin berterima kasih kepada pihak syarikat konsesi pengurusan sisa pepejal dan pembersihan awam, SWM Environment Sdn. Bhd. (SWM Environment) Negeri Sembilan menerusi program SWM Kasih yang membantu 1,250 buah keluarga yang terjejas banjir di seluruh negeri ini.

“Kerajaan negeri berterima kasih atas sumbangan pihak SWM Environment iaitu berupa barangan elektrik seperti peti ais, periuk nasi, kipas meja, pengisar makanan dan dapur gas yang akan disalurkan kepada semua keluarga mangsa banjir di negeri ini.
“Pihak SWM Environment juga turut menyumbang sebanyak 250 buah mesin air bertekanan tinggi kepada pihak berkuasa tempatan dan agensi berkaitan bagi membantu orang ramai sekiranya berlaku bencana banjir pada masa akan datang,” katanya. – KOSMO! ONLINE


Polis siasat dua lelaki pukul pengawal keselamatan
Oleh NOR AZIAH MAT NOH

18 Februari 2022, 5:38 pm
AMPANG JAYA- Polis hari ini telah mengenal pasti dua lelaki yang bertindak memukul dan menampar muka seorang pengawal keselamatan warga asing sedang bertugas di Pandan Capital di sini, semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian itu berlaku terhadap mangsa berusia 41 tahun yang sedang bertugas pada pukul 2.15 petang.
“Mangsa didatangi dua lelaki menaiki motosikal yang mana suspek parkir di hadapan pintu bangunan tersebut dan mangsa tidak membenarkan kenderaan itu diparkir di kawasan berkenaan.
“Kedua-dua lelaki itu berang dan memukul serta menumbuk mangsa di bahagian muka sehingga mata mangsa bengkak selain hidungnya berdarah,” katanya dalam satu kenyataan hari ini.
Jelasnya, hasil siasatan awal mendapati kejadian tersebut berpunca daripada pertengkaran mulut antara mangsa dan kedua-dua suspek yang tidak berpuas hati.
Terdahulu, tular di media sosial sebuah klip video berdurasi 35 saat memaparkan kejadian pukul terbabit.

Jelas Mohamad Farouk, siasatan kes itu akan diteruskan selepas permohonan arahan untuk siasatan (Order to Investigation) dan kes disiasat di bawah Seksyen 323 Kanun Keseksaan. – KOSMO! ONLINE


Pelajar tingkatan 3 rogol kekasih diberkas
Oleh NOR AZIAH MAT NOH

18 Februari 2022, 6:18 pm
AMPANG JAYA- Seorang pelajar tingkatan tiga didakwa merogol teman wanita yang berusia 14 tahun sehingga mengandung diberkas di sekitar Pandan Indah di sini, semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian itu dipercayai berlaku pada pertengahan bulan Disember tahun lalu.
“Ibu mangsa hanya menyedari bahawa mangsa tersebut dirogol selepas mengetahui anaknya mengandung pada Ahad lepas.
“Mangsa seorang pelajar perempuan berusia 14 telah berjumpa dengan suspek yang merupakan teman lelakinya di Pandan Indah dan mendakwa telah dirogol sebanyak dua kali,” katanya dalam satu kenyataan hari ini.
Jelasnya, susulan itu suspek yang berusia 15 tahun terbabit telah direman selama tiga hari bermula hari ini.
“Kes disiasat di bawah Seksyen 376 Kanun Keseksaan kerana merogol dan sabit kesalahan boleh dihukum penjara sehingga 20 tahun serta sebatan,” ujarnya. – KOSMO! ONLINE


Amaran ribut petir, hujan lebat di empat negeri
Oleh HARRITH HISHAM

18 Februari 2022, 6:10 pm
PETALING JAYA – Penduduk di negeri Perak, Pahang, Selangor dan Johor dinasihatkan sentiasa berwaspada ekoran amaran ribut petir, hujan lebat serta angin kencang.
Jabatan Meteorologi (MetMalaysia) dalam satu laporan berkata, di Perak melibatkan Kerian, Larut, Matang Dan Selama, Hulu Perak, Kuala Kangsar, Kinta, Kampar dan Batang Padang.
“Selain itu, di Pahang membabitkan Tanah Tinggi Cameron, Bentong dan Rompin.
“Manakala di Selangor melibatkan Hulu Selangor, Gombak dan Hulu Langat,” katanya.
Menurutnya, keadaan cuaca buruk itu dijangka berlaku sehingga pukul 9 malam ini.
Sementara itu, MetMalaysia turut mengeluarkan amaran di Johor bagi kawasan Tangkak, Segamat, Muar, Batu Pahat, Kluang, Pontian, Kulai dan Johor Bahru sehingga pukul 8 malam.- KOSMO! ONLINE


Aliff Syukri lega mahkamah tolak saman Ali Puteh
Oleh KOSMO!

18 Februari 2022, 6:27 pm
PETALING JAYA- Usahawan kosmetik, Datuk Seri Aliff Syukri Kamarzaman melahirkan rasa syukur selepas mahkamah menolak saman fitnah dikemukakan Ali Puteh terhadap dirinya di Mahkamah Sesyen Kuala Lumpur hari ini.
Menerusi hantaran Instagram dimuat naik Aliff Syukri sebentar tadi, usahawan kosmetik itu melahirkan rasa syukur selepas keputusan mahkamah berpihak kepadanya selepas bertahun perbicaraan dijalankan.
“Alhamdulillah, semuanya sudah selesai setelah bertahun kes ini berlangsung. Mahkamah akhirnya memberi keputusan hari ini.
“Tiada yang mampu saya ucapkan melainkan memanjatkan rasa syukur,” katanya.
Terdahulu, saman fitnah dikemukakan Ali Puteh dan tiga ahli keluarganya dengan kos sebanyak RM13,000 terhadap Aliff Syukri dan balu Allahyarham Abam Bocey iaitu Siti Norhidayah Mohd Ali ditolak mahkamah.
Dalam saman itu, Ali Puteh dan keluarga memfailkan saman fitnah terhadap Aliff Syukri dan Siti Norhidayah berhubung satu temu bual yang disiarkan secara langsung di akaun YouTube usahawan kosmetik itu.

Temu bual itu didakwa telah menjatuhkan maruah, mengaibkan dan memfitnah Ali Puteh sekeluarga selaku plaintif.
Sementara itu, rata-rata netizen mengucapkan terima kasih kepada Aliff Syukri dengan menyifatkan video temu bual bersama Siti Norhidayah dibuatnya sebagai antara faktor kemenangan kepada kes itu.
“Ini semua bermula daripada Datuk, orang nampak macam menyibuk tetapi mungkin kehadiran Datuk sebagai insan membantu mereka memerlukan,” kata Farhana.
“Sedekah dekat Hamzah saja Datuk, pahala untuk anak yatim,” cadang Yoojina93.
“Sebab Datuk buat video kita tahu keadaan Siti Norhidayah, kalau tidak mungkin ramai tidak tahu. Terima kasih Datuk,” jelas S_asyah. – KOSMO! ONLINE


Black Panthers optimis kejutkan Putrajaya Cyborg esok
Oleh NOOR HASLIZA NUSI

18 Februari 2022, 6:52 pm
GEORGE TOWN – Pengurusan Penang Black Panthers optimis barisan pemainnya itu mampu mengejutkan pasukan Putrajaya Cyborg pada minggu keenam aksi pusingan kedua Emas Anuar Liga Sepak Takraw (STL) di Kompleks Sukan Panji, Kota Bharu, Kelantan esok.
Buat julung kalinya, lapan pemain skuad Harimau Kumbang termasuk pemain import dari Thailand, Aakasit Naphon bakal digandingkan bagi mengubat duka enam kekalahan lalu.
Pengurus pasukan, Mohamad Azlee Ahmad Mahiudin berkata, banyak persiapan telah dilakukan serta dirancang menjelang aksi bertemu pasukan yang menduduki tangga ketiga Carta STL itu termasuk membuat analisa berdasarkan pertemuan lepas.
Menurutnya, pemain terdiri barisan muda tempatan kini sudahpun menyalakan lampu hijau untuk beraksi lebih cemerlang menentang Putrajaya Cyborg buat kali kedua meskipun berdepan kekalahan pada aksi terakhir minggu ketiga.
“Pasukan optimis tumbangkan pihak lawan esok dan Aaekasit juga mengatakan kesediannya beraksi bersama rakan pasukannya. Kami dapat melihat semangat juang yang dipamerkan semua barisan pemain kini.
“Harapan kami agar mereka dapat melakukan yang terbaik kerana kita memerlukan kemenangan dalam dua perlawanan termasuk bertemu pasukan tuan rumah (Kelantan Warriors) di sana (Kelantan).

“Sasaran kami adalah berada di kedudukan keempat teratas liga sekali gus layak beraksi di Champion Cup nanti,” katanya ketika dihubungi Kosmo! di sini hari ini.
Ketika ini, pasukan kendalian jurulatih Mohamad Fazil Mohd. Asri dan Ahmad Sufian Napiah itu kini mengumpul 12 mata daripada enam kemenangan untuk menghuni kedudukan kelima dalam carta STL.
Dalam pada itu, beliau memberitahu, pertukaran lokasi perlawanan sedikitpun tidak menimbulkan kegusaran mahupun ketidakselesaan dalam kalangan pemain.
“Ini kerana, pemain sedia ada kini sudahpun diserap dengan pelbagai tekanan termasuk didedahkan dengan perlawanan liga tempatan sebelum ini. Berubah gelanggang tidak menjadi masalah buat mereka,” tambahnya tiga ‘ubi muda’ pasukan itu kini dalam senarai pemilihan ke Sukan SEA dan Sukan Asia yang berlangsung tahun ini. – KOSMO! ONLINE


Pencemaran udara lemahkan kualiti sperma lelaki
Oleh KOSMO!

18 Februari 2022, 6:17 pm
BEIJING – Satu kajian baharu mendapati lelaki yang tinggal di kawasan dengan kadar pencemaran udara tinggi lebih cenderung untuk memiliki sperma yang lemah, lapor portal berita MailOnline semalam.
Kajian yang dijalankan di 130 bandar di China itu menganalisis sperma dalam dalam kalangan 34,000 lelaki.
Ia melibatkan individu yang mengunjungi klinik kesuburan di Hospital Ninth People’s di Shanghai, di mana isteri-isteri mereka menjalani rawatan kesuburan.
Hasil kajian menunjukkan bahawa keupayaan sperma untuk berenang adalah lebih lemah dalam kalangan lelaki yang tinggal di bandar-bandar paling tercemar.
Ia bagaimanapun tidak menjejaskan bilangan sperma yang dihasilkan.
Pelajar doktor falsafah dari Universiti Fudan, Yan Zhao, dalam kajian itu berkata, penyelidikan tersebut mencadangkan bahawa langkah-langkah kawalan untuk mengurangkan pendedahan terhadap pencemaran udara boleh membantu meningkatkan kesuburan lelaki.

“Bukti-bukti sebelum ini menunjukkan bahawa pendedahan kepada pencemaran boleh mengganggu sintesis (penghasilan) protein yang diperlukan untuk mobiliti sperma,” katanya. – AGENSI


Dua lelaki berpakaian wanita beraksi tidak sopan ditahan
Oleh KHAIRUL MOHD. ALI

18 Februari 2022, 6:03 pm
JOHOR BAHRU – Polis Johor telah menahan dua lelaki berpakaian wanita yang bergambar sambil melakukan aksi kurang sopan di depan Laman Mahkota Istana Bukit Serene, di sini hari ini.
Ketua Polis Johor, Datuk Kamarul Zaman Mamat berkata, tangkapan melibatkan suspek berusia 24 dan 27 tahun itu dibuat kira-kira pukul 12.30 tengah hari.
Menurut beliau, tangkapan dibuat secara berasingan di sekitar Taman Nusa Bestari dan di Ibu Pejabat Polis Daerah Johor Bahru Selatan.
“Tangkapan itu dibuat susulan satu hantaran semula yang dimuat naik daripada akaun Facebook ‘Bryan Wee’ dan ‘Deacon Chai’ oleh akaun Facebook Persatuan Bangsa Johor, hari ini.
“Tangkapan dibuat mengikut Seksyen 505(b) Kanun Keseksaan iaitu kenyataan yang mendatangkan kegentaran awam atau menggugat keharmonian negara,” katanya dalam satu kenyataan, di sini hari ini.
Sehubungan itu, Kamarul Zaman mengingatkan orang ramai agar sentiasa menjadi pengguna media sosial yang bijak, berhemah dan tidak menggunakan platform media sosial dengan salah. – KOSMO! ONLINE


Hujan berterusan di negeri pantai timur bermula 21 Februari
Oleh HARRITH HISHAM

18 Februari 2022, 5:28 pm
PETALING JAYA – Jabatan Meteorologi (MetMalaysia) meramalkan cuaca signifikan bagi tempoh seminggu bermula esok hingga 25 Februari bagi negeri-negeri pantai timur Semenanjung.
Ketua Pengarah MetMalaysia, Muhammad Helmi Abdullah berkata, luruan angin timuran dijangka mula memasuki rantau negara bermula 21 Februari ini.
“Keadaan ini boleh menyebabkan peningkatan kelembapan yang berpotensi membawa hujan berterusan di negeri-negeri pantai timur Semenanjung.
Sementara pada sebelah pagi pula, katanya, hujan dijangka turun di kawasan perairan Sarawak dan timur Sabah.
“Manakala pada sebelah petang, keadaan sama diramalkan tertumpu di negeri-negeri pantai barat dan barat Sabah sehingga awal malam,” ujarnya.
Orang awam dinasihatkan untuk sentiasa merujuk laman web www.met.gov.my atau memuat turun aplikasi myCuaca bagi maklumat yang terkini dan sahih. – KOSMO! ONLINE


151 sekolah menengah digunakan pada PRN Johor
Oleh MOHD. HUSNI MOHD. NOOR

18 Februari 2022, 6:06 pm
PUTRAJAYA – Kementerian Pendidikan Malaysia (KPM) mengesahkan sebanyak 151 buah sekolah menengah di Johor akan digunakan bagi Pilihan Raya Negeri (PRN) Johor.
Menteri Kanan (Pendidikan), Datuk Dr. Radzi Jidin berkata, pihaknya sudah dimaklumkan perkara itu oleh Suruhanjaya Pilihan Raya (SPR) dan beberapa perkara berkaitan sedang diperincikan.
Beliau berkata, KPM sebelum ini sudah memohon kepada SPR supaya tidak menggunakan sekolah menengah bagi PRN Johor kerana bimbang akan mengganggu calon Sijil Pelajaran Malaysia (SPRM) 2021 namun terpaksa akur dengan kekangan dihadapi SPR sendiri.
“Kami sedar SPR ada akta tertentu untuk membolehkan mereka menggunakan premis-premis yang diperlukan ini termasuklah premis sekolah menengah.
“Bagaimanapun, kami sudah meminta SPR supaya meminimumkan penggunaan sekolah menengah ini dengan turut melibatkan juga sekolah rendah.
“Pada masa sama, kami juga sudah maklumkan kepada SPR supaya tidak menggunakan bilik-bilik utama peperiksaan SPM 2021 kerana bilik ini sudah disusun dan diatur mengikut angka giliran calon,” katanya pada sidang akhbar selepas program pelancaran Yayasan Didik Malaysia, hari ini.

Katanya, sebarang gangguan kepada susunan itu akan beri implikasi besar kepada kelancaran SPM di negeri berkenaan.
Radzi berkata, pihaknya mahu SPR melihat perkara itu dan jika boleh elak, maka elakkan daripada menggunakan bilik-bilik utama SPM 2021.
“Ini kerana peperiksaan SPM 2021 tidak macam tahun sebelum ini kerana jarak dan kedudukan meja sudah berubah daripada 0.8 meter tahun lalu kepada 1.5 meter tahun ini.
“Semalam, Ketua Pengarah Pendidikan, Datin Seri Nor Zamani Abdol Hamid sudah duduk berbincang dengan pengetua sekolah terbabit bagi memperincikan perkara ini,” katanya.
Pada masa sama, Radzi berkata, pihaknya juga mahu supaya guru berkaitan termasuk yang bertugas sebagai pengawas peperiksaan dan pemeriksa kertas dikecualikan sebagai petugas PRN Johor.
Menurutnya, beliau mahu guru-guru ini dikecualikan kerana buat masa ini, mereka perlu tumpukan kepada SPM 2021 sepenuhnya.
“SPM adalah komponen penting untuk ibu bapa malah calon SPM 2021 ini sudah terkesan dengan pelajaran hampir dua tahun.
“Mereka (calon SPM 2021) ini adalah kohort yang paling terkesan dengan pendekatan kurikulum baharu justeru, kami tidak mahu mereka ini terganggu dengan PRN Johor,” katanya. – KOSMO! ONLINE


JaminKerja 2022 tawar 12,000 peluang pekerjaan
Oleh MOHD. HUSNI MOHD. NOOR

18 Februari 2022, 5:16 pm
PUTRAJAYA – Sebanyak 12,000 peluang pekerjaan ditawarkan menerusi Karnival Kerjaya JaminKerja 2022 anjuran Kementerian Kewangan (MOF) dengan kerjasama Kementerian Sumber Manusia (KSM) yang akan berlangsung di Pusat Konvensyen Kuala Lumpur bermula esok.
Menteri Kewangan, Datuk Seri Tengku Zafrul Tengku Abdul Aziz berkata, karnival yang akan dilancarkan oleh Perdana Menteri itu akan membariskan lebih 50 majikan dengan lebih 12,000 peluang pekerjaan ditawarkan.
Beliau berkata, pelbagai aktiviti disediakan termasuk kaunseling kerjaya, sesi temu duga bersama majikan, bantuan pendaftaran Portal Pekerjaan Nasional, MYFutureJobs dan sebagainya.
“JaminKerja terdiri daripada tiga komponen utama iaitu Insentif Penggajian JaminKerja, MySTEP serta Program Latihan dan Peningkatan Kemahiran.
“Inisiatif Jamin Kerja Keluarga Malaysia (JaminKerja) diumumkan pada Bajet 2022 menyediakan peruntukan sebanyak RM4.8 bilion dengan 600,000 peluang pekerjaan ditawarkan,” katanya menerusi Laporan Kewangan Rakyat, hari ini.
Katanya, bagi Insentif Penggajian JaminKerja, permohonan insentif telah dibuka mulai 17 Januari lalu dan akan tamat pada 30 Jun depan.

Tengku Zafrul berkata, permohonan boleh dibuat melalui laman web Pertubuhan Keselamatan Sosial (Perkeso) iaitu https://www.myfuturejobs.gov.my/careerfair/.
Selain itu, katanya, Program MySTEP akan dilanjutkan pada tahun ini dengan 80,000 peluang pekerjaan disasarkan.
“Ini adalah program pekerjaan jangka pendek secara kontrak di sektor awam dan syarikat berkaitan kerajaan dalam usaha meningkatkan kebolehpasaran pencari kerja.
“Kerajaan turut menyasarkan 220,000 pelatih menjalani pelbagai program latihan serta peningkatan kemahiran dan sebanyak 5,000 kursus akan ditawarkan oleh pelbagai kementerian juga agensi kerajaan,” katanya.
Katanya, MOF dan KSM juga telah diberi tanggungjawab menyediakan ‘single window’ bagi memastikan program latihan dan peningkatan kemahiran yang dijalankan pelbagai kementerian juga agensi dilaksanakan dengan efektif dan optimum.
Jelasnya lagi, antara inisiatif yang akan dilaksanakan termasuklah program ‘place and train’ (latihan dan jaminan pekerjaan).
Permohonan boleh dibuat melalui laman web ‘single window’ UpskillMalaysia yang dibangunkan oleh HRD Corp di pautan https://upskillmalaysia.gov.my/.- KOSMO! ONLINE


Selesaikan polemik 5G segera
Oleh SITI A'ISYAH SUKAIMI

18 Februari 2022, 5:04 pm
PUTRAJAYA – Isu berkaitan ‘Single Whole Network’ yang menjadi perdebatan dan polemik perlu segera diselesaikan pada Mac ini bagi memastikan ia tidak menjejaskan gerak kerja 5G.
Menteri Komunikasi dan Multimedia, Tan Sri Annuar Musa berkata, dalam masa sama ia juga bagi membolehkan kementeriannya bersama Kementerian Kewangan (MOF) untuk membentangkan kepada Jemaah Menteri berhubung isu berkaitan perkara tersebut.
“Sekarang ini kedudukan Digital Nasional Bhd. (DNB) dan status Single Whole Network menjadi perdebatan dan polemik sekali gus perlu diselesaikan segera pada awal bulan Mac.
“Dalam masa sama, pada awal Mac juga kementerian ini dan MOF akan membentangkan satu kertas kepada Jemaah Menteri untuk menyelesaikan isu-isu berkaitan polemik Single Whole Network kerana jika dibiar berlarutan akan menjejaskan program gerak kerja 5G,” katanya.
Beliau berkata demikian pada sidang akhbar Majlis Apresiasi Sukarelawan Program Operasi Bantu Hingga Selesai (Ops Bahis) Kementerian Komunikasi dan Multimedia di sini hari ini.
Polemik berhubung pelaksanaan 5G timbul selepas Timbalan Menteri Komunikasi dan Multimedia, Datuk Zahidi Zainul Abidin memaklumkan kepada Dewan Rakyat bahawa pelantikan DNB sebagai pelaksana tunggal 5G di Malaysia diputuskan oleh MOF tanpa berbincang dengan Kementerian Komunikasi dan Multimedia.

Namun dalam penjelasan balas, Menteri Kewangan, Datuk Seri Tengku Zafrul Tengku Abdul Aziz dilaporkan berkata, pemilihan model Single Whole Network dalam pelaksanaan 5G di Malaysia, sudah dibincangkan antara MOF dan Kementerian Komunikasi dan Multimedia (KKMM) di Kabinet sejak 2019.
Dalam pada itu, Annuar berkata, Perdana Menteri telah mengarahkan KKMM bersama MOF untuk membuka kertas bagi memuktamadkan konsep dan laluan kehadapan untuk jalur lebar 5G. -KOSMO! ONLINE


MySTEP tawar 63,221 pekerjaan tahun lalu
Oleh MOHD. HUSNI MOHD. NOOR

18 Februari 2022, 5:14 pm
PUTRAJAYA – Seramai 63,221 pencari kerja telah ditawarkan Program jangka pendek (MySTEP) tahun lalu sekali gus melepasi sasaran 50,000 yang ditetapkan.
Menteri Kewangan, Datuk Seri Tengku Zafrul Tengku Abdul Aziz berkata, daripada jumlah itu, seramai 41,680 orang pekerja telah ditempatkan di sektor awam manakala 21,541 orang pekerja pula ditempatkan di syarikat berkaitan kerajaan (GLC).
Beliau berkata, pekerja berkenaan ditempatkan di pelbagai kementerian dan agensi seperti Kementerian Kewangan, Kementerian Pengajian Tinggi, Suruhanjaya Perkhidmatan Awam (SPA) dan Suruhanjaya Pencegah Rasuah Malaysia (SPRM).
“Bagi GLC pula, pemohon telah ditempatkan di organisasi seperti Petronas, Permodalan Nasional Berhad (PNB), Kumpulan Wang Simpanan Pekerja (KWSP) dan Khazanah Nasional.
“Pada tahun lalu, MySTEP telah berjaya mencapai sasaran keseluruhan 50,000 peluang pekerjaan dengan menempatkan seramai 63,221 orang pekerja,” katanya menerusi Laporan Kewangan Rakyat, hari ini.
Katanya, di bawah Bajet 2022, MySTEP menawarkan 80,000 peluang pekerjaan secara kontrak merangkumi 50,000 pekerjaan dalam sektor awam dan 30,000 pekerjaan dalam GLC dan rakan-rakan strategik mulai Januari lalu.

Dalam pada itu, Tengku Zafrul berkata, pihaknya juga telah menyediakan sebuah portal MySTEP bagi menambahbaik proses permohonan dan pengambilan pekerja di pihak sektor awam dan GLC.
Menurutnya, portal ini akan dilancarkan secara rasmi pada Majlis Pelancaran Karnival Kerjaya JaminKerja 2022 esok.
“Mereka yang berminat untuk bekerja di sektor awam atau GLC hanya perlu memohon serta memuat naik resume melalui portal tersebut,” katanya.
Katanya, setakat 15 Februari lalu, program MySTEP telah menerima sebanyak 5,944 permohonan dan daripada jumlah itu, seramai 452 peserta telah berjaya ditempatkan di sektor awam dan GLC.
Maklumat lanjut mengenai MySTEP boleh didapat dengan melayari Portal MySTEP di pautan https://mystep.mof.gov.my/. – KOSMO! ONLINE


Tangkap suami isteri, dua sindiket tumpas
Oleh NORHAYATI YAHAYA

18 Februari 2022, 4:49 pm
SHAH ALAM – Dua sindiket dadah tumpas dengan penangkapan enam suspek termasuk sepasang suami isteri dalam dua serbuan berasingan di sekitar Bandar Saujana Putra di Kuala Langat dan Bandar Bestari, Klang baru-baru ini.
Dalam kejadian antara pukul 2 petang dan 9.10 malam Isnin lalu, kesemua suspek yang ditahan berusia lingkungan 22 hingga 41 tahun.
Turut dirampas adalah dadah masing-masing jenis heroin seberat 8.79 kilogram (kg), syabu 1.08 kg dan 7,510 biji pil erimin 5 dianggarkan 20.9 kg dengan nilai keseluruhan dianggarkan RM521,263.02.
Ketua Jabatan Siasatan Jenayah Narkotik Selangor, Asisten Komisioner Ahmad Jefferi Abdullah berkata, serbuan pertama dilakukan di kawasan tempat letak kereta di sebuah pangsapuri di Bandar Saujana Putra dengan menahan seorang lelaki.
Katanya, soal siasat kemudiannya membawa penahanan tiga lagi rakan suspek termasuk warga asing yang telah tamat tempoh permitnya di sebuah rumah sewa.
“Kita turut merampas 3.6 kg heroin dan 5 kg pil ekstasi di kediaman tersebut. Namun siasatan mendapati rumah berkenaan tidak dijadikan sebagai makmal dadah dengan suspek memproses dadah di lokasi lain.

“Dalang bagi sindiket ini masih dikesan dengan keempat-empat suspek dipercayai aktif sejak pertengahan tahun lalu dan pasaran edaran mereka sekitar Selangor dan Lembah Klang,” katanya pada sidang akhbar di Ibu Pejabat Polis Kontinjen (IPK) Selangor di sini hari ini.
Ahmad Jefferi memberitahu, pihaknya juga berjaya menahan sepasang suami isteri hasil pemeriksaan pada kereta jenis Proton Saga dinaiki mereka dengan menemui empat peket plastik lutsinar berisi bahan disyaki syabu seberat 51.5 gram dan dua ‘aluminium foil’ berisi 10 biji pil disyaki erimin 5 (5.4 gram).
Ekoran itu, suspek lelaki yang bekerja sebagai kontraktor Tenaga Nasional Berhad (TNB) telah menunjukkan sebuah kereta Perodua Kancil yang diletakkan di tempat letak kereta Apartmen Bandar Bestari, Klang. -KOSMO! ONLINE


Lelaki Iraq didakwa bunuh wanita Somalia
Oleh NUZULSHAM SHAMSUDDIN

18 Februari 2022, 5:20 pm
AMPANG – Seorang lelaki warga Iraq dihadapkan ke Mahkamah Majistret di sini, hari ini, atas pertuduhan membunuh seorang wanita warga Somalia pada minggu lalu.
Bagaimanapun tiada pengakuan direkodkan daripada tertuduh, Ali Ahmed Abdullah Al-Maghazachi, 25, selepas pertuduhan dibacakan terhadapnya di hadapan Majistret Normaizan Rahim.
Pengakuan tidak direkodkan berikutan kes bunuh di bawah bidang kuasa Mahkamah Tinggi.
Mengikut pertuduhan, Ali Ahmed yang juga didapati membunuh Dahabo Omar Ali pada 13 Februari lalu jam 11.46 pagi di hadapan sebuah premis di Jalan Memanda 1, Taman Dato Ahmad Razali, di sini.
Berikutan itu pertuduhan dikemukakan mengikut Seksyen 302 Kanun Keseksaan yang memperuntukkan hukuman gantung sampai mati jika sabit kesalahan.
Dalam prosiding hari ini pendakwaann dikendalikan Timbalan Pendakwa Raya, Nurul Ameera Sam Kamaruddin manakala tertuduh tidak diwakili peguam bela.

Mahkamah kemudian menetapkan tarikh 9 Mei ini untuk sebutan semula kes.
Isnin lalu, media melaporkan polis berjaya memberkas seorang lelaki warga Iraq yang dipercayai terlibat dalam kes pembunuhan wanita warga Somalia dalam kejadian di Ampang Point.
Ketua Polis Daerah Ampang Jaya, Asisten Komisioner Mohamad Farouk Eshak berkata, pasukan daripada Bahagian Siasatan Jenayah Daerah (BSJD) Ampang Jaya memberkas suspek yang berusia 25 tahun pada pukul 11.20 malam tadi berhampiran Jalan Ampang Putra di sini.
Menurut polis, suspek merupakan lelaki warga Iraq memegang status kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) dan bekerja sebagai pembantu restoran.
Menerusi tangkapan itu, polis turut merampas sebilah pisau yang dipercayai digunakan untuk menikam wanita warga Somalia tersebut.
Sebelum itu, Kosmo! melaporkan seorang wanita warga asing maut akibat dibunuh suspek yang didakwa berpunca daripada pergaduhan sebelum suspek bertindak menikam mangsa dengan objek tajam dekat tempat letak kereta di hadapan sebuah kedai. – KOSMO! ONLINE


Remaja tikam bayi diadili mengikut Akta Kanak-Kanak 2001
Oleh EDDY AQMAL MOHAMED HAMIDI

18 Februari 2022, 5:09 pm
PUTRAJAYA – Remaja perempuan berusia 15 tahun yang sebelum ini dituduh menikam bayi lelakinya di Kemaman, Terengganu pada 15 Februari lalu akan melalui proses keadilan mahkamah mengikut Akta Kanak-Kanak 2001 (Akta 611).
Jabatan Peguam Negara berkata, ia berikutan individu dituduh itu merupakan seorang kanak-kanak seperti mana takrifan di bawah akta berkenaan dan jika disabitkan, kanak-kanak berkenaan akan diperintahkan untuk ditahan di bawah Seksyen 97(2) akta tersebut.
“Pertuduhan ke atas kanak-kanak tersebut adalah satu proses keadilan jenayah yang telus tanpa dipengaruhi oleh apa-apa dorongan dan berasaskan kepada keterangan semata-mata.
“Maklumat mengenai kejadian rogol hanya diketahui selepas kanak-kanak tersebut ditangkap, di mana satu laporan polis dibuat kanak-kanak ini pada pada 8 Februari lalu,” katanya menerusi satu kenyataan hari ini.
Namun begitu, katanya, pihak pendakwaan masih boleh meneliti dan mengkaji semula keputusan pertuduhan asal di bawah Seksyen 302 Kanun Keseksaan kepada pertuduhan lain setelah mengambil kira perkembangan tambahan termasuk hasil siasatan kejadian rogol ke atas kanak-kanak berkenaan.
Mengulas mengenai pertuduhan asal, jabatan berkenaan berkata, Pejabat Pendakwaan Negeri Terengganu menerima kertas siasatan berkaitan satu kejadian kematian seorang bayi yang dilahirkan 8 Februari lalu di sebuah rumah di Kemaman, Terengganu.

Jelasnya, laporan polis berkaitan kertas siasatan itu dibuat pada tarikh sama oleh seorang pegawai perubatan yang memaklumkan telah didatangi oleh seorang wanita yang memaklumkan staf di kaunter mengenai satu kes bersalin di rumah.
Kira-kira pukul 9.10 pagi, katanya, pengadu bersama pasukan ke lokasi dan terlihat seorang perempuan sedang memegang bayi berhampiran sinki dapur dan pengadu juga mendapati tali pusat bayi telah dipotong dengan menggunakan benda tajam.
“Setelah membuat penelitian ke atas hasil siasatan yang dikemukakan, Pejabat Pengarah Pendakwan Negeri telah memberi kebenaran untuk pertuduhan ke atas seorang kanak-kanak yang berumur 14 tahun 11 bulan di bawah Seksyen 302 Kanun Keseksaan berkaitan kematian bayi yang dilahirkan itu.
“Pertuduhan dibuat berasaskan keterangan saksi-saksi dan dokumentasi serta keterangan pegawai forensik dan pengesahan pakar patologi bahawa bayi yang mati itu berumur antara 38 hingga 40 minggu dengan berat 2.49 kilogram semasa dilahirkan dengan tali pusat telah dipotong dengan benda tajam selain terdapat kecederaan lain termasuk satu tikaman pada bahagian badan bayi tersebut,” katanya. – KOSMO! ONLINE


Peniaga luar bandar tiada alasan naik harga barang
Oleh KHAIRULMIZAN YAHYA

18 Februari 2022, 4:58 pm
KUANTAN – Faktor kos logistik tidak boleh dijadikan alasan peniaga luar bandar untuk meningkatkan harga barang terutama barangan keperluan harian termasuk ayam dan telur .
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, pihaknya menerima beberapa aduan mengenai kenaikan harga ayam di kawasan luar bandar yang tidak sepatutnya berlaku.
“Kita tetapkan harga kawalan bagi ayam adalah RM8.90 sekilogram untuk peruncit namun kita mendapat aduan ada segelintir pihak yang menjualnya sehingga RM11 sekilogram.
“Peniaga tidak boleh memberi alasan jauh daripada bandar dan kos pengangkutan lebih tinggi kerana harga kawalan ditetapkan selepas dibuat kajian terperinci termasuk kos pengangkutan,” katanya dalam sidang akhbar selepas Program Walkabout di Pasaraya BS Freshmart Bukit Goh, di sini, hari ini.
Rosol berkata, walaupun pihaknya masih kekurangan kakitangan namun akan lebih kerap melaksanakan penguatkuasaan dan keberadaan pegawai di semua lokasi termasuk kawasan luar bandar.
“Kita akan selalu menguar-uarkan kepada orang ramai supaya membuat aduan jika ada peniaga yang didapati melakukan pencatutan harga namun kita tidak bergantung kepada aduan sahaja sebaliknya akan melakukan pemeriksaan secara berkala,” katanya. -KOSMO! ONLINE


Pasangan muda jual ganja secara online
Oleh NOR AZIAH MAT NOH

18 Februari 2022, 5:23 pm
KUALA LUMPUR – Tindakan pasangan muda menjadikan premis kediaman sebagai pusat pemprosesan dadah tumpas apabila ditahan polis dalam serbuan berasingan di sini, kelmarin dan semalam.
Timbalan Ketua Polis Kuala Lumpur, Datuk Yahaya Othman berkata, serbuan itu dijalankan pasukan polis daripada Jabatan Siasatan Jenayah Narkotik (JSJN) Kuala Lumpur menerusi Ops Arlene di tempat letak kereta dan kediaman pasangan terbabit.
“Kita menahan pasangan suami isteri itu yang berusia 27 serta 29 tahun dan menemui 244 ketulan mampat ganja beserta peralatan memproses pil dadah di pangsapuri suspek,” katanya pada sidang akhbar di Ibu Pejabat Polis Kuala Lumpur.
Jelas Yahaya, susulan itu pihaknya turut merampas kesemua ketulan mampat ganja terbabit seberat 242 kilogram(kg) yang dianggarkan bernilai RM605,000.
“Selain itu, kita turut merampas dua buah mesin memproses dadah, tujuh bungkusan bahan proses ganja dan sebuah kenderaan pacuan empat roda menjadikan nilai keseluruhan rampasan berjumlah RM740,000.
“Pasangan ini dipercayai mengedar dadah yang telah siap diproses menerusi perniagaan online melalui Whatsapp serta Facebook dan dihantar sendiri kepada pelanggan,” ujarnya.

Katanya, pasangan muda itu menyasarkan pelanggan di ibu kota dan siasatan lanjut mendapati keduanya tidak memiliki sebarang rekod jenayah lampau.
“Kesemua suspek telah direman selama tujuh hari sehingga Khamis dan kes disiasat di bawah Seksyen 39(B) Akta Dadah Berbahaya 1952,” katanya. – KOSMO! ONLINE


Penjaja jalanan di Perak berdepan tindakan tegas
Oleh ASLIZA MUSA

18 Februari 2022, 5:12 pm
IPOH – Penjaja jalanan di negeri ini yang masih ingkar menjalankan urusniaga di persimpangan lampu isyarat dan jalan raya bakal berdepan tindakan tegas oleh Jabatan Pengangkutan Jalan (JPJ).
Pengarah JPJ Perak, Mohammad Yusoff Abustan berkata, pihaknya tidak akan berkompromi lagi setelah beberapa siri advokasi dilaksanakan dan peringatan kepada mereka.
Katanya, tindakan degil golongan itu bukan sahaja berbahaya kepada diri sendiri malah pengguna jalan raya lain.
“Tindakan (menjaja di persimpangan lampu isyarat dan jalan raya) menyalahi peraturan kerana berniaga di tempat berbahaya terutama di rizab jalan boleh mengundang kecelakaan dan nahas.
“Sebelum ini kita ada buat advokasi, beri nasihat. Selepas ini tiada lagi advokasi dan kita rancang dalam masa terdekat (tindakan saman),” katanya dalam sidang akhbar pada Operasi Bersepadu Kenderaan Perdagangan di Plaza Tol Ipoh Utara arah selatan di sini semalam.
Menurut beliau, tindakan terhadap pihak yang menjalankan perniagaan di atas jalan diambil berdasarkan peruntukan di bawah Kaedah 10A Kaedah-Kaedah Lalu Lintas Jalan 1959. – KOSMO! ONLINE


Majikan abai kebajikan pekerja dikompaun RM10.27 juta
Oleh SYED AZLAN SAYED HIZAR

18 Februari 2022, 4:54 pm
KANGAR – Kementerian Sumber Manusia telah mengeluarkan kompaun RM10.27 juta ke atas majikan yang didapati mengabaikan kebajikan pekerja dalam tempoh setahun iaitu bermula Februari tahun lalu hingga 15 Februari lepas.
Timbalan Menterinya, Datuk Awang Hashim berkata, kompaun dikeluarkan atas pelbagai kesalahan di bawah Akta Standard Minimum Perumahan, Penginapan dan Kemudahan Pekerja 1990 (Pindaan) 2019 (Akta 446).
Jelas beliau, daripada jumlah tersebut, kompaun berjumlah RM4.28 juta melibatkan 1,192 kertas siasatan berjaya dikutip.
“Ia termasuk sebanyak 135 kes yang telah didakwa di mahkamah sesyen melibatkan denda hampir RM1 juta.
“Kesemua tindakan pematuhan itu dilakukan hasil 40,597 pemeriksaan ke atas majikan serta 171,420  penginapan di seluruh negara,” katanya kepada pemberita hari ini.
Terdahulu, beliau mengetuai Operasi Bersepadu Penguatkuasaan Akta 446 dan Pematuhan Akta Pencegahan dan Pengawalan Penyakit Berjangkit 1988 (Akta 342) di beberapa lokasi sekitar negeri ini. – KOSMO! ONLINE


Utusan Khas Kemboja perlu jumpa wakil Myanmar dalam buangan
Oleh AMREE AHMAD

18 Februari 2022, 3:57 pm
PUTRAJAYA – Kerajaan Malaysia menyarankan Kemboja selaku Utusan Khas Pengerusi ASEAN berjumpa wakil Myanmar dalam buangan bagi merungkai krisis politik negara berkenaan.
Perkara tersebut antara dibangkitkan oleh Menteri Luar, Datuk Seri Saifuddin Abdullah ketika menghadiri sesi Pemukiman Menteri Luar ASEAN di ibu kota Kemboja, Phnom Penh, semalam.
“Dalam konteks itu, saya menyeru Utusan Khas ini untuk bertemu wakil Kerajaan Perpaduan Nasional (NUG),” kata beliau pada program disertai sembilan menteri luar serantau tersebut.
Sesi pemukiman itu dipengerusikan oleh Menteri Luar dan Kerjasama Antarabangsa Kemboja, Prak Sokhon dan turut dihadiri Setiausaha Agung ASEAN, Datuk Paduka Lim Jock Hooi namun tiada wakil rasmi dari Myanmar hadir termasuk Menteri Luarnya, Wunna Maung Lwin.
Mengulas lebih lanjut, Saifuddin berkata, saranan itu susulan perancangan Prak yang juga Timbalan Perdana Menteri Kemboja melawat Myanmar bulan depan bagi bertemu junta Myanmar.
Ini merupakan lawatan susulan yang kedua melibatkan pemimpin tertinggi Kemboja selepas Perdana Menterinya, Hun Sen pada awal bulan lalu namun mendapat kritikan antarabangsa.

Malaysia turut mengecam lawatan itu sebagai memberi mesej salah bahawa ASEAN dibawah Kemboja selaku Pengerusi 2022 sudah mengiktiraf junta Myanmar yang merampas kuasa. -KOSMO! ONLINE


Menang kes saman, balu Abam Bocey sedekah buah di surau
Oleh NUR EMIRA SAIZALI

18 Februari 2022, 4:21 pm
PETALING JAYA – Kegembiraan yang ditunggu. Balu kepada pelawak Allahyarham Abam Bocey, Siti Nor Hidayah meraikan kemenangannya hari ini dengan memberi sedekah buah-buahan di sebuah surau.
Nor Hidayah menerusi hantaran InstaStorynya memberitahu dia mahu membeli buah-buahan di sebuah gerai jualan untuk disedekahkan ke Surau Nurul Iman, Seksyen 6 Kota Damansara di sini.
Dalam video tersebut, Nor Hidayah turut berterima kasih kepada semua pihak yang tidak pernah berhenti berdoa dan memberi semangat kepadanya dan anaknya, Syed Uthman Hamzah Al-Juffrey.
“Terima kasih kepada yang mendoakan saya dan Hamzah. Hari ini saya di nak beli buah-buahan dan sedekah kepada jemaah surau.
“Hari ini saya bersedekah di surau. Alhamdulillah lepas hajat. terima kasih yang mendoakan saya dari ‘A to Z’,” katanya.
Hari ini, Kosmo! melaporkan Nor Hidayah atau nama penuhnya Siti Nor Hidayah Mohd Ali menang dalam kes saman fitnah yang difailkan terhadap bekas adik iparnya, Ali, Puteh dan diperintahkan membayar ganti rugi sebanyak RM60,000.

Keputusan tersebut dibuat oleh Hakim Mahkamah Sesyen Kuala Lumpur, Zulqarnain Hassan, selepas dua tahun kes saman fitnah tersebut berlangsung.
Zulqarnain memerintahkan pembayaran ganti rugi itu selepas membenarkan tuntutan balas yang dikemukakan Nor Hidayah selaku plaintif terhadap Ali Puteh, 33, atau nama sebenarnya Syed Ali Mubarak Syed Mohd Ridzuan, selaku defendan.
Kes saman tersebut berhubung sebuah hantaran berbentuk penghinaan kepadanya ddalam Instagram pada dua tahun lalu. – KOSMO! ONLINE


Budak lelaki jatuh dalam telaga di Afghanistan meninggal dunia
Oleh KOSMO!

18 Februari 2022, 3:52 pm
KABUL – Seorang budak lelaki yang terperangkap selama tiga hari dalam sebuah perigi di sebuah perkampungan di Afghanistan telah disahkan meninggal dunia, kata beberapa pegawai Taliban.
Kanak-kanak yang dikenali sebagai Haidar itu terjatuh ke dalam lubang perigi di Shokak, dalam wilayah Zabul, kira-kira 400 kilometer dari barat daya Kabul.
Pasukan penyelamat telah bertungkus-lumus berusaha untuk menyelamatkannya yang disahkan masih hidup sehingga pagi tadi.
“Dengan penuh rasa dukacita, adik Haidar telah pergi meninggalkan kita buat selamanya,” kata Penasihat Kanan Kementerian Dalam Negeri,  Anas Haqqani dalam satu ciapan di Twitter.
Insiden yang menimpa Haidar itu berlaku kira-kira dua minggu selepas kejadian hampir serupa berlaku di Maghribi yang melibatkan seorang lagi kanak-kanak lelaki bernama Rayan.
Arwah Rayan disahkan meninggal dunia selepas terperangkap di dalam sebuah perigi selama empat hari. – AFP


Wanita hilang hampir tiga tahun dijumpai kebingungan
Oleh ROHANA MOHD. NAWI

18 Februari 2022, 3:46 pm
KOTA BHARU – Kehilangan seorang wanita selepas dia kononnya mendakwa bekerja di Putrajaya hampir tiga tahun lalu akhirnya terjawab apabila dia ditemui dalam keadaan kebingungan di sebuah rumah di Kampung Perupuk, Pasir Mas dekat sini petang kelmarin.
Ahli keluarga melaporkan kehilangan wanita berusia 26 tahun itu di Balai Polis Ketereh ekoran gagal menghubunginya selepas dia menaiki bas ekspres dengan alasan mendapat kerja di sebuah premis di Putrajaya pada bulan November 2019.
Pemangku Ketua Polis Daerah Kota Bharu, Superintendan Mohd. Suhaimi Ali berkata, sebelum menghilangkan diri, ahli keluarga hanya berjaya menghubunginya sekali sahaja dalam tempoh tiga tahun.
Menurutnya, berdasarkan keterangan, bapanya pernah ke Putrajaya mencari mangsa, namun dimaklumkan wanita itu tidak pernah datang ke premis yang didakwa merupakan tempat kerjanya.
“Bapanya terus membuat laporan polis berkenaan kehilangan anaknya itu. Selepas hampir tiga tahun menyiasat, wanita terbabit berjaya ditemui di sebuah rumah di Kampung Perupuk, Pasir Mas.
“Siasatan mendapati, wanita itu dipercayai tinggal di rumah berkenaan bersama seorang lelaki warga emas berusia dalam lingkungan 60-an dan seorang wanita dipercayai isterinya,” katanya ketika dihubungi hari ini.

Mengulas lanjut, Mohd. Suhaimi memberitahu, berdasarkan siasatan, wanita terbabit disyaki berkenalan dengan lelaki itu sebelum menghilangkan diri tiga tahun lalu.
Menurutnya, ketika polis menjumpai wanita itu di rumah berkenaan kira-kira pukul 6 petang kelmarin, warga emas itu tiada di rumah dan hanya isterinya sahaja berada bersama mangsa. -KOSMO! ONLINE


PRN Johor: Parti politik dilarang guna masjid, surau untuk kempen
Oleh KHAIRUL MOHD. ALI

18 Februari 2022, 4:40 pm
KULAI – Parti-parti politik yang bertanding dalam Pilihan Raya Negeri (PRN) Johor ini dilarang menggunakan rumah ibadat seperti masjid dan surau untuk menjalankan aktiviti kempen politik mereka.
Pengerusi Jawatankuasa Hal Ehwal Agama Islam Johor, Tosrin Jarvanthi berkata, larangan itu dikeluarkan Jabatan Agama Islam Negeri Johor (JAINJ) yang akan berkuat kuasa serta-merta.
Menurut beliau, larangan itu bukan sahaja melibatkan kawasan dalaman premis berkenaan, tetapi juga pekarangan luar.
“Kita sudah ambil ketetapan bahawa mana-mana pemimpin politik walaupun parti kerajaan memerintah adalah dilarang menggunakan masjid, surau sama di bahagian dalam atau mana-mana kawasan.
“Larangan ini termasuklah dengan penggunaan masjid dan surau untuk program bertujuan keagamaan,” katanya ketika mengulas kemungkinan rumah ibadat itu dijadikan lokasi oleh parti politik menjelang PRN Johor ini.
Tosrin yang juga merupakan Ketua Parti Pribumi Bersatu Malaysia (Bersatu) Bahagian Kulai bagaimanapun memberitahu, pemimpin dan parti politik boleh menghadirkan diri untuk menunaikan kewajipan.

“Tokoh-tokoh politik, calon bertanding atau mana-mana parti masih boleh menghadirkan diri ke masjid dan surau untuk bersolat atau menyertai bacaan Yaasin, tetapi tanpa sebarang ceramah atau ucapan dibenarkan.
“Kita ada garis panduan, ketika solat Jumaat dan selepas Maghrib memang ada bacaan Yaasin, jadi jika mereka turut serta bersolat dan baca Yaasin, ini dibolehkan tetapi itu sahaja,” ujarnya. -KOSMO! ONLINE


MH370: MOT bekerjasama dengan Biro Australia
Oleh MOHD. HUSNI MOHD. NOOR

18 Februari 2022, 4:12 pm
PUTRAJAYA – Kementerian Pengangkutan (MOT) akan bekerjasama dengan Biro Keselamatan Pengangkutan Australia (ATSB) susulan terdapat petunjuk terbaharu mengenai lokasi pesawat MH370 yang hilang pada tahun 2014.
Kementerian itu dalam satu kenyataan berkata, pihaknya sedia maklum mengenai langkah ATSB ketika ini yang sedang meneliti data terbaharu mengenai petunjuk tersebut.
Menurutnya, kerjasama dengan ATSB akan dbuat sejurus hasil keputusan daripada penelitian itu diperolehi kelak.
“Sebarang perbincangan lanjut juga akan diadakan dengan Kerajaan Republik Rakyat China dan Australia berdasarkan bukti yang boleh dipercayai yang mungkin membawa kepada pencarian baharu bagi pesawat MH370 yang hilang.
“Sama seperti ATSB, MOT tidak boleh mengulas secara terperinci tentang kesahihan penilaian petunjuk itu tanpa semakan dan pengesahan pihak ketiga,” katanya di sini hari ini.
Berita berkaitan: Misi pencarian MH370 dimulakan semula

Jelas kenyataan itu, MOT bersimpati dengan ahli keluarga mangsa dan berpandangan bahawa sebarang bukti baharu yang boleh dipercayai yang mungkin membawa kepada penemuan lokasi pesawat MH370 perlu dipertimbangkan dan diteliti sewajarnya.
ATSB ketika ini sedang meneliti data baharu yang dikeluarkan oleh seorang jurutera aeronautik Britain, Richard Godfrey yang mendakwa terdapat petunjuk baharu dalam mengenal pasti lokasi pesawat MH370 yang hilang.
Richard sebelum ini mendakwa teknologi radio yang digariskan dalam laporannya iaitu Weak Signal Propagation Reporter (WSPR) boleh digunakan untuk mengesan dan menjejaki pesawat dengan tepat.
Beliau percaya MH370 terhempas ke laut pada kedudukan sejauh 1,933 kilometer dari barat Perth dan berada 4,000 meter di bawah air. – KOSMO! ONLINE


Elvina positif Covid-19, mohon maaf kepada kontak rapat
Oleh NUR EMIRA SAIZALI

18 Februari 2022, 4:36 pm
PETALING JAYA – Semakin hari semakin ramai selebriti tanah air yang dijangkiti virus Covid-19. Kali ini, giliran pelakon Elvina Mohamad pula disahkan positif wabak maut tersebut.
Khabar duka tersebut dikongsi pelakon drama Takdir Yang Tertulis dalam satu hantaran InstaStorynya.
Dia bagaimanapun tidak memaklumkan sama ada anak dan suaminya turut dijangkiti Covid-19.
“Assalamualaikum, dengan berat hati saya baru sahaja disahkan positif Covid-19. Akhirnya tewas juga selepas dua tahun mengelak.
“Minta maaf kepada semua pihak yang telah menjadi kontak rapat saya. Tolong lakukan ujian calitan secepat mungkin,” ujarnya.
Menerusi hantara perkongsian tersebut, pemilik nama penuh Norzalina Mohamad, 27, itu menunjukkan alat ujian kit ujian pantas (RTK) antigen mempunyai dua garisan iaitu positif.

Terdahulu, beberapa selebriti tanah air turut dijangkiti Covid-19 seperti Afdlin Shauki, Datuk Fizz Fairuz, Ariff Bahran dan Nabila Razali.
Kelmarin, negara merekodkan jumlah kes harian sebanyak 27,831 namun bermula semalam, kerajaan mengambil keputusan untuk tidak lagi berkongsi total jangkitan bagi mengelakkan ketakutan dalam kalangan masyarakat. – KOSMO! ONLINE


Kertas siasatan kes dadah ADUN ke pejabat pendakwaan
Oleh SAFINA RAMLI

18 Februari 2022, 4:24 pm
GEORGE TOWN – Kertas siasatan berhubung kes Ahli Dewan Undangan (ADUN) Pasir Berdamar di Perak, Terence Naidu yang didakwa positif dadah telah diserahkan kepada Pengarah Pendakwaan Negeri untuk tindakan selanjutnya.
Ketua Jabatan Siasatan Jenayah Narkotik Pulau Pinang, Asisten Komisioner Mustafa Kamal Gani Abdullah berkata, selain kertas siasatan, polis juga telah menyerahkan laporan patologi kepada pihak berkenaan.
“Kertas siasatan telah diserahkan kepada Pengarah Pendakwaan Negeri pada 3 Februari lalu.
“Setakat ini kami masih belum menerima sebarang makluman daripada Pengarah Pendakwaan Negeri dan masih menunggu tindakan selanjutnya,” katanya ketika ditemui pemberita di Ibu Pejabat Polis Kontinjen (IPK) Pulau Pinang di sini hari ini.
Sebelum ini, Terence dilaporkan ditahan polis dalam satu serbuan di sebuah pusat hiburan karaoke (KTV) di Perai dekat sini pada 13 Januari kerana disyaki positif dadah.
Bagaimanapun, Terence melakukan ujian kedua air kencing di sebuah klinik swasta di Pulau Pinang dan mendakwa dirinya didapati negatif dadah.

Peguam Terence, Ramkarpal Singh dalam satu kenyataan dilaporkan berkata, ujian itu dilakukan pada 15 Januari lalu iaitu sehari selepas beliau dibebaskan dengan jaminan polis. – KOSMO! ONLINE


Hentikan spekulasi berkaitan kes Ebit Lew
Oleh IVAN AMIRUL

18 Februari 2022, 4:34 pm
TENOM – Polis Diraja Malaysia (PDRM) meminta orang awam agar tidak membuat sebarang spekulasi berkaitan pertuduhan membabitkan pendakwah terkenal, Ebit Lew.
Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, ia bagi memastikan prosiding perbicaraan membabitkan pendakwah bebas berkenaan berjalan lancar.
“Siasatan dijalankan merangkumi pelbagai aspek termasuklah kemungkinan wujudnya tuduhan fitnah.
“Bagaimanapun, hasil siasatan serta bukti-bukti yang nyata, pendakwaan ke atas pendakwah itu akan diteruskan.
“Ia berikutan hasil siasatan daripada laporan polis yang diterima daripada seorang mangsa di daerah Tenom pada 7 Ogos tahun lalu.
“Oleh itu, kita memohon semua pihak tidak membuat sebarang spekulasi dan provokasi bagi memastikan prosiding perbicaraan berjalan lancar,” katanya ketika sidang akhbar di Ibu Pejabat Polis Daerah (IPD) Tenom, dekat sini hari ini.

Mengulas lanjut, Abd Jalil memaklumkan setakat ini sebanyak 11 pertuduhan dikenakan terhadap pendakwah berkenaan melibatkan gangguan seksual dengan maksud mengaibkan kehormatan seorang wanita melalui aplikasi WhatsApp di daerah Tenom. -KOSMO! ONLINE


Ribut petir, hujan lebat di Johor petang ini
Oleh HARRITH HISHAM

18 Februari 2022, 3:50 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di Johor petang ini.
Menurut MetMalaysia, keadaan cuaca buruk itu dijangka berlaku sehingga awal malam ini.
“Ia melibatkan Tangkak, Segamat, Muar, Batu Pahat, Kluang, Pontian, Kulai dan Johor Bahru,” katanya dalam satu kenyataan hari ini.
Sementara itu, orang ramai dinasihatkan sentiasa merujuk laman web MetMalaysia bagi mendapatkan maklumat terkini dah sah.- KOSMO! ONLINE


Lelaki bunuh kekasih sebelum tikam diri sendiri
Oleh DIYANATUL ATIQAH ZAKARYA

19 Februari 2022, 10:52 pm
MELAKA – Perselisihan faham dipercayai punca seorang lelaki bertindak membunuh kekasihnya sebelum menikam diri sendiri menggunakan pisau sayur di sebuah rumah di Taman Merdeka, di sini, petang tadi.
Ketua Polis Daerah Melaka Tengah, Asisten Komisioner Christopher Patit berkata, kejadian berlaku kira-kira pukul 4 petang membabitkan satu pasangan berusia dalam lingkungan 20-an.
Katanya, maklumat awal yang diterima, rakan kepada mangsa wanita datang ke rumah tersebut selepas mangsa menghubunginya untuk meminta tolong.
“Sebaik pihak polis tiba, rumah itu dalam keadaan berkunci dan masuk ke dalam dengan bantuan bomba. Pemeriksaan menjumpai dua mayat dipercayai pasangan kekasih.
“Kita percaya wanita itu dibunuh sebelum suspek lelaki bertindak menikam diri sendiri,” katanya ketika dihubungi pemberita, di sini hari ini.
Beliau memberitahu, hasil siasatan awal pembunuhan dipercayai berpunca akibat perselisihan faham antara pasangan tersebut.

“Kita juga menjumpai satu botol minyak tanah berhampiran si mati dan mengesyaki dia telah minum bahan bakar itu untuk membunuh diri, namun gagal,” katanya.
Tambahnya, pihak polis juga menjumpai pisau pada dada si mati lelaki, selain pemeriksaan aplikasi Mysejatera mendapati mangsa wanita disahkan positif Covid-19. -KOSMO! ONLINE


Masalah organ punca OKT mati di Hospital Kota Tinggi
Oleh HARRITH HISHAM

19 Februari 2022, 10:07 pm
PETALING JAYA – Jabatan Integriti dan Pematuhan Standard (JIPS) mengesahkan punca kematian mengejut orang kena tahan (OKT) dalam tahanan pada 18 Februari lalu di Kota Tinggi, Johor ekoran penurunan fungsi pada organ utamanya.
Pengarah JIPS Bukit Aman, Datuk Azri Ahmad berkata, punca kematian adalah disebabkan oleh OKT dijangkiti Covid-19.
“Jangkitan telah menyebabkan penurunan fungsi organ buah pinggang dan paru-paru OKT berkenaan.
“Unit Siasatan Jenayah dan Kematian Dalam Tahanan (USJKT), JIPS, Bukit Aman akan meneruskan siasatan daripada pelbagai sudut sebelum menyerahkan hasil siasatan kepada koroner,” katanya dalam kenyataan hari ini.
Terdahulu, seorang OKT disahkan meninggal dunia ketika menerima rawatan di Hospital Kota Tinggi, Johor, pada Rabu lalu selepas demam dan muntah.
OKT berusia 43 tahun itu turut disahkan positif Covid-19 sebelum ditahan untuk rawatan lanjut, namun disahkan meninggal dunia pada pukul 4.15 pagi.

Difahamkan, lelaki tersebut direman empat hari dan didakwa di mahkamah pada 25 Januari lalu, namun OKT gagal menyediakan penjamin menyebabkan dia ditahan reman di penjara. – KOSMO! ONLINE


Penerima Sinovac tetap perlu ambil dos penggalak
Oleh MOHD SHARKAWI LONDING

19 Februari 2022, 8:24 pm
BATU PAHAT – Penerima vaksin jenis Sinovac tetap perlu mendapatkan dos penggalak masing-masing bagi memastikan mereka terus berstatus lengkap vaksinasi sebelum 1 Mac ini.
Menteri Kesihatan, Khairy Jamaluddin Abu Bakar berkata, pihak kementerian menerima apa sahaja pandangan yang diberikan pelbagai pihak, namun arahan semasa berkaitan penerima Sinovac adalah kekal.
“Ya tidak mengapa itu pandangan daripada Persatuan Perubatan Malaysia (MMA), kita ambil maklum,” katanya pada sidang akhbar selepas mengadakan lawatan ke sebuah klinik swasta yang menyediakan perkhidmatan Skim Peduli Kesihatan Untuk Kumpulan (Peka) B40, di sini hari ini.
Terdahulu, Presiden MMA, Dr. Koh Kar Chai berkata, persatuan itu berpandangan mereka yang telah mengambil dua dos suntikan vaksin Sinovac masih dikategorikan sebagai telah lengkap divaksinasi.
Dalam perkembangan sama, jelas beliau, pihaknya mengakui kenyataan Perdana Menteri, Datuk Seri Ismail Sabri Yaakob bahawa tiada paksaan untuk ibu bapa mengambil vaksin kepada anak-anak mereka termasuk kepada golongan dewasa.
“Apa Perdana Menteri kata memang betul. Program Imunisasi Covid-19 Kanak-Kanak (PICKids) atau mana-mana vaksin tak pernah diwajibkan, cuma untuk orang dewasa kalau tidak dapat vaksin penuh akan ada beberapa kemudahan yang tak dapat dilakukan atau tak boleh pergi tempat tertentu misalnya.

“Tetapi (kaedah) ini bukan di Malaysia sahaja, di negara lain kalau nak melancong juga ada yang letak syarat vaksin dan sebagainya. Kita bukan satu-satu negara yang bagi kebebasan kepada mereka yang divaksin penuh.
“Cuma untuk kanak-kanak dan remaja kita tak ada apa-apa syarat, contoh kalau dewasa nak pergi kedai makan mesti vaksin penuh, tetapi kalau anak dia remaja atau kanak-kanak tak perlu,” katanya.
Bagaimanapun, Khairy berkata, kementerian akan memperkasa segala maklumat mengenai pemberian vaksin kepada kanak-kanak memandangkan masih ramai ibu bapa mengambil pendekatan ‘tunggu dan lihat’. -KOSMO! ONLINE


Zakar nyaris putus dipotong isteri
Oleh KOSMO!

19 Februari 2022, 9:00 pm
JAKARTA – Seorang lelaki dari Lumajang dalam wilayah Jawa Timur, berdepan dengan detik cemas apabila alat kelaminnya nyaris dipotong oleh isterinya, lapor program berita Liputan 6 hari ini.
Menurut laporan, mangsa yang dikenali sebagai AH sebelum itu sedang bersiap sedia untuk melakukan hubungan intim dengan isterinya, HS.
Suspek sempat pergi ke dapur rumah dan mengambil sebilah pisau sebelum kembali ke dalam bilik tidur dan berpura-pura ingin melakukan hubungan seks.
Dia kemudian menghunus pisau tersebut secara tiba-tiba untuk memotong zakar suaminya, namun cubaannya gagal kerana pisau itu hanya mengenai bahagian pangkal zakar mangsa.
Menurut Ketua Polis Jatirito, Asisten Komisioner Polis Rudi Isyanto, selepas insiden tersebut, suspek cuba membunuh diri dengan menggunakan pisau yang sama.
Disebabkan berlakunya kekecohan, ibu bapa mangsa menyedari kejadian itu dan menjerit untuk meminta pertolongan daripada jiran-jiran.

“Berdasarkan maklumat yang kami peroleh, tindakan suspek itu dilihat menjangkaui sikap seorang yang normal.
“Suspek juga didakwa sering melakukan perbuatan yang tidak wajar seperti orang yang mengalami gangguan jiwa atau tekanan mental,” kata Rudi. – AGENSI


Exco Kesihatan Kerajaan Kelantan positif Covid-19
Oleh MUHAMMAD AYMAN GHAFFA

19 Februari 2022, 10:22 pm
KOTA BHARU – Pengerusi Jawatankuasa Kerajaan Tempatan, Perumahan dan Kesihatan negeri Kelantan, Dr. Izani Husin disahkan positif Covid-19 dan dirawat di Hospital Raja Perempuan Zainab II, di sini sejak Selasa lalu.
Perkara itu disahkan oleh Pejabat Pengerusi Jawatankuasa Kerajaan Tempatan, Perumahan dan Kesihatan negeri dalam satu kenyataan di sini sebentar tadi.
Kenyataan itu turut mendoakan, semoga Allah S.W.T memberikan kesembuhan dan memudahkan urusan semua.
“Terus patuhi prosedur operasi standard (SOP) yang telah ditetapkan demi kebaikan bersama,” katanya. -KOSMO! ONLINE


Guna gambar suami artis bergelar Datuk Seri ‘scam’ mangsa
Oleh DIYANATUL ATIQAH ZAKARYA

19 Februari 2022, 8:53 pm
MELAKA – Seorang guru wanita antara lima mangsa yang terpedaya dengan sindiket pelaburan Al Kahtifah Trust yang menggunakan gambar suami kepada selebriti terkenal tanah air yang bergelar Datuk Seri, bulan lalu.
Ketua Jabatan Siasatan Jenayah Komersial (JSJK) Melaka, Superintendan E. Sundra Rajan berkata, kegiatan sindiket itu dikesan sejak tahun lalu dengan setakat ini lima mangsa berusia antara 30 hingga 45 tahun mengalami kerugian keseluruhannya berjumlah RM84,410.
Menurutnya, sindiket itu menggunakan gambar suami selebriti terkenal tanah air bergelar Datuk Seri sebagai tarikan untuk memperdaya mangsa.
“Sindiket ini mula dikesan pada awal tahun lalu dengan tiga kes dilaporkan berlaku di Melaka Tengah dan masing-masing satu kes di Jasin dan Alor Gajah dengan melibatkan kerugian antara RM10,000 hingga RM25,000 bagi setiap mangsa.
“Pada 31 Januari lalu, seorang guru wanita turut tertipu dan mengalami kerugian sebanyak RM14,630 selepas terpedaya dengan poster sindiket yang memaparkan gambar suami kepada selebriti terkenal bergelar Datuk Seri itu,” katanya ketika dihubungi pemberita hari ini.
Jelas beliau, sindiket itu turut menyasarkan pesara kerajaan dan pekerja swasta sebagai mangsa.

Berkenaan modus operandi, katanya, sindiket membuat iklan di laman Facebook dan menerangkan mengenai skim pelaburan patuh syariah melalui aplikasi WhatsApp kepada mangsa.
Ujarnya, pihak polis sedang mengumpul bukti-bukti diperlukan bagi menahan suspek yang dipercayai turut aktif melakukan jenayah sama di seluruh negara membabitkan kerugian lebih RM420,000. -K! ONLINE


Penghantar makanan maut, tidak sempat belikan umi, abah kereta
Oleh DIYANATUL ATIQAH ZAKARYA

19 Februari 2022, 10:15 pm
ALOR GAJAH – Hasrat seorang penghantar makanan ingin mengumpul duit membelikan ibu dan ayahnya sebuah kereta tidak kesampaian apabila maut dalam nahas di bulatan Seri Bayan, Durian Tunggal di sini, hari ini.
Dalam kejadian kira-kira pukul 11.30 pagi itu, mangsa, Jannahtul Firdaus Jailani, 24, meninggal dunia di tempat kejadian selepas motosikal jenis Honda ditunggangi melanggar sebuah lori.
Adik mangsa, Jannahtul Nur Afiqah, 21, berkata, abangnya itu meluahkan hasrat tersebut pada pagi semalam apabila memberitahu ingin membeli sebuah kereta untuk digunakan oleh ibu dan ayah mereka.
“Pagi semalam abang ada berbincang mengenai perancangannya nak belikan umi dan abah kereta, tidak sangka pula ini yang terjadi,” katanya ketika ditemui di Jabatan Forensik Hospital Melaka, di sini hari ini.
Sementara itu, bapanya, Jailani Md. Ali, 53, memberitahu, anaknya itu merupakan pelajar Universiti Teknikal Malaysia Melaka (UTeM) dan sedang menunggu panggilan latihan industri.
“Dia baru sahaja bekerja sebagai rider dalam sebulan lebih, hari ini pun dia ada bagitahu nak berehat tetapi dalam pukul 9 pagi tadi saya nampak dia keluar, tidak tahulah nak menghantar atau ambil makanan.

“Pukul 12 saya dapat panggilan daripada nombor tidak dikenali beritahu anak terlibat dalam nahas dan saya tengok gambar kemalangan di WhatsApp, plat kenderaan adalah motosikal Firdaus dan dia sudah ditutupkan dengan kain,” katanya sebak.
Tambahnya, anak kedua daripada empat beradik itu juga ada memberitahu ibunya mengenai hasrat untuk mengikat tali pertunangan pada tahun ini.
Dalam pada itu, Ketua Jabatan Siasatan Penguatkuasaan Trafik (JSPT) Negeri Melaka, Superintendan Hasan Basri Yahya berkata, kemalangan berlaku apabila mangsa dalam perjalanan dari arah Gangsa ke Batu Berendam.
“Setiba di lokasi, mangsa yang ingin membelok ke kanan telah melanggar bahagian tepi kanan hadapan sebuah lori yang menuju ke Taman Merdeka.
“Akibat kemalangan itu, mangsa mengalami kecederaan parah di kepala dan disahkan meninggal dunia di tempat kejadian,” katanya.
Katanya, mayat telah dihantar ke Jabatan Forensik untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Muka peniaga melecur disambar api
Oleh HARRITH HISHAM

19 Februari 2022, 8:41 pm
AMPANG – Seorang peniaga melecur pada bahagian muka selepas terlibat dalam insiden kebakaran yang berlaku di sebuah gerai berhampiran Petronas Jalan AU 2A/16, di sini lewat petang tadi.
Pengarah Bomba Selangor, Norazam Khamis berkata, dua buah jentera FRT dan 17 anggota dikejarkan ke lokasi sebaik menerima panggilan kejadian pada pukul 6.28 petang.
“Sebaik tiba di lokasi didapati kebakaran telah berjaya dipadamkan oleh orang awam dengan menggunakan alat pemadam.
“Seorang lelaki yang juga tukang masak berusia 54 tahun melecur pada bahagian muka akibat terkena api gas memasak yang menyambar pada wajahnya.
“Gas memasak tersebut dipercayai mengalami kebocoran sehingga menyebabkan berlakunya kebakaran,” katanya.
Menurut beliau, mangsa telah dikejarkan ke Hospital Ampang menggunakan jentera Perkhidmatan Penyelamatan dan Perawatan Kecemasan (EMRS) untuk rawatan lanjut. – KOSMO! ONLINE


Kami mahu jadi juara – Zii Jia
Oleh MUHAMMAD HELMEE RAMLI

19 Februari 2022, 8:09 pm
SELEPAS memastikan tempat di perlawanan akhir pada Kejohanan Badminton Berpasukan Asia (BATC) 2022 yang dijadualkan berlangsung esok, Malaysia mula memasang impian lebih tinggi.
Perseorangan lelaki No.1 negara, Lee Zii Jia kini mula meletakkan status juara sebagai sasaran seterusnya menjelang aksi final di Pusat Konvensyen Setia City, Shah Alam.
Justeru, dia mengakui Malaysia perlu meletakkan juara sebagai sasaran akhir, sekali gus memperbaiki pencapaian di Manila, Filipina dua tahun lalu apabila sekadar muncul naib juara.
“Apa yang pasti, sasaran awal kita adalah untuk melayakkan diri ke pusingan separuh akhir. Sekarang kita sudah masuk ke final dan sasaran akhir pastinya mahu jadi juara,” katanya kepada pemberita selepas tamat perlawanan.
Pada aksi separuh akhir yang berlangsung di Pusat Konvensyen Setia City, Shah Alam hari ini, Malaysia menepati ramalan apabila mencatat kemenangan 3-0 ke atas Korea Selatan.
Mengulas aksinya ketika mencatat kemenangan 13-21, 21-13, 21-15 ke atas Jeon Hyeok-jin untuk mata pertama negara, Zii Jia berkata, dia masih berdepan kesukaran bagi menyesuaikan diri dengan pergerakan angin dalam gelanggang.

“Permainan hari ini seakan-akan sama dengan semalam kerana sukar untuk sesuaikan diri dengan angin dalam gelanggang. Selain itu, saya juga banyak lakukan kesilapan pada set pertama.
“Saya tidak pandang rendah kemampuan Hyeok-jin walaupun perbezaan ranking kami agak jauh kerana dia adalah seorang pemain berpengalaman sebelum dia menjalani pembedahan sebelum ini,” ujarnya. – KOSMO! ONLINE


Suku kedua waktu realistik buka sempadan
Oleh MOHD SHARKAWI LONDING

19 Februari 2022, 8:16 pm
BATU PAHAT – Suku kedua tahun ini mungkin waktu yang sesuai untuk membuka sempadan negara yang kini masih belum dibuka sepenuhnya.
Menteri Kesihatan, Khairy Jamaluddin Abu Bakar berkata, Kementerian Kesihatan (KKM) kini sedang menyiapkan garis panduan dan prosedur operasi standard (SOP) berkaitan untuk dibentangkan dalam tempoh dua minggu.
Beliau berkata, proses itu akan melalui beberapa peringkat memandangkan ia melibatkan polisi besar negara untuk membuka semula sempadan.
“Perdana Menteri telah arahkan saya untuk menyediakan garis panduan bagi pembukaan sempadan, beliau bagi masa dua minggu kepada saya dan KKM untuk menyediakan garis panduan tersebut.
“Ini tidak bermakna sempadan akan dibuka dalam tempoh dua minggu ini. Tetapi saya menjangkakan dua minggu kita siap (garis panduan) mungkin suku tahun kedua adalah garis masa yang realistik,” katanya.
Beliau berkata demikian pada sidang akhbar selepas mengadakan lawatan ke sebuah klinik swasta yang menyediakan perkhidmatan Skim Peduli Kesihatan Untuk Kumpulan (Peka) B40 di sini, hari ini.

Semalam, Datuk Seri Ismail Sabri Yaakob meminta KKM mengemukakan pandangan mereka mengenai cadangan pembukaan sempadan negara.
Perdana Menteri berkata, keputusan sama ada mahu membuka terus pintu sempadan atau masih melaksanakan sekatan tertentu bergantung kepada penilaian yang perlu dibuat.
Mengulas lanjut perkara itu, jelas Khairy, setelah garis panduan itu siap, beliau akan membentangkan kepada Jawatankuasa Pengurusan Pandemik Covid-19 yang dipengerusikan Perdana Menteri.
“Perincian akan saya bentangkan kepada Jawatankuasa Kuartet Menteri dibawah Datuk Seri Hishammuddin Hussein dan akhirnya dibawa kepada Jemaah Menteri sebab ini keputusan besar yang tak boleh dibuat KKM sahaja kerana ia melibat polisi besar negara,” katanya. -KOSMO! ONLINE


Terkejut jumpa suami sepupu dalam Tinder
Oleh Kosmo

19 Februari 2022, 6:00 pm
WASHINGTON – Seorang gadis mendedahkan dia kini berada dalam dilema untuk memberitahu sepupunya bahawa suami wanita itu menggunakan aplikasi janji temu untuk berfoya-foya, lapor portal berita MailOnline semalam.
Menerusi forum perkongsian Nasihat Hubungan Reddit, wanita tersebut berkata, dia menggunakan aplikasi Tinder untuk mencari teman lelaki sebelum merancang untuk menziarahi sepupunya yang tinggal di negeri berbeza.
Dia bagaimanapun terpaksa menunda lawatannya kerana mendapati bahawa seorang pengguna lelaki yang sepadan atau ‘match’ dengannya merupakan suami kepada saudaranya itu.
“Ketika saya melayari aplikasi Tinder, saya terlihat profil seorang lelaki yang mana wajahnya kelihatan seperti seseorang yang saya kenali.
“Saya tidak pernah berjumpa lelaki tersebut (suami sepupu) secara bersemuka jadi saya membuat tangkap layar pada profilnya dan mengesahkan bahawa dia adalah orang yang sama,” tulis wanita tersebut.
Tambahnya, dia kini berada dalam dilema untuk memberitahu sepupunya bahawa suaminya menggunakan aplikasi janji temu.

“Dia mempunyai seorang anak. Bagaimana saya perlu memberitahunya?
“Jika saya ‘match’ dengan suaminya, ini bererti lelaki itu sudah mengecam wajah saya. Apa yang perlu saya lakukan apabila bertemu dengannya?” kata wanita tersebut.
Perkongsian wanita itu menerima respons daripada pengguna lain yang memberikan pelbagai pendapat.
“Secara peribadi, jika saya adalah wanita itu, saya ingin mengetahui perkara ini sekarang. Ia memang teruk namun kamu hanya perlu berterus-terang dengannya bahawa kamu mendapat tahu sesuatu yang membimbangkan. Beritahu dia dan tunjukkan tangkap layar tersebut,” kata seorang pengguna. – AGENSI


Pelakon veteran, Idris Bakar meninggal dunia
19 Februari 2022, 6:25 pm
SEREMBAN – Pelakon veteran, Idris Bakar, 74, meninggal dunia akibat kegagalan jantung di Hospital Universiti Islam Antarabangsa (UIA), Kuantan, Pahang pagi tadi.
Idris meninggal dunia kira-kira pukul 8.14 pagi tadi ketika menerima rawatan di Unit Rawatan Koronari (CCU) hospital berkenaan.
Menurut anak ketiganya, Hanafizah Idris, 49, Allahyarham bapanya itu telah mengikutnya pulang ke Kuantan pada 14 Februari lalu.
“Saya membawa arwah bapa pulang ke Kuantan untuk menjaganya. Bagaimanapun, pada 16 Februari lalu, arwah bapa terkena serangan jantung pada waktu petang dan dia dimasukkan ke zon kuning dan kemudian ke wad biasa.
Allahyarham selamat dikebumikan di Tanah Perkuburan Islam Makam Tuan Haji Said, Seremban, sebelum solat Asar hari ini. /FOTO ZAKKINA WATI AHMAD TARMIZI.
“Selepas itu, dia dimasukkan ke CCU namun masih boleh berbual bersama kami melalui panggilan telefon. Namun, pihak hospital memaklumkan bapa meninggal dunia kira-kira pukul 8.14 pagi tadi,” katanya ketika ditemui pemberita di Tanah Perkuburan Islam Makam Tuan Haji Said, di sini hari ini.
Menurut Hanafizah, arwah bapanya itu juga merupakan seorang pesara hospital, sudah lapan tahun meninggalkan dunia lakonan dan selepas itu hanya berehat di rumah.

“Kali terakhir arwah bapa berlakon adalah pada lapan tahun lepas dan lakonan terakhirnya adalah dalam sebuah drama bertajuk Tok Ompek Simpang Ompek,” ujarnya.
Jenazah Idris sebelum itu disolatkan di Masjid al-Muhajirin Indera Mahkota 5, Kuantan lebih kurang pukul 12 tengah hari tadi dan dibawa pulang untuk dikebumikan sebelum solat Asar hari ini.
Idris merupakan pelakon kacukan Melayu-Belanda dan dilahirkan di Kuala Pilah, namun menetap di Kampung Jiboi, Ampangan dekat sini. -KOSMO! ONLINE


Kucing ketagih tonton K-drama, kartun Cocomelon
Oleh Kosmo

19 Februari 2022, 7:00 pm
JAKARTA – Seorang wanita dari Indonesia mendedahkan tabiat unik kucing peliharaannya yang gemar menonton rancangan pada peranti sehingga menjadi satu ketagihan, lapor laman Berita Hits hari ini.
Berdasarkan perkongsian di Twitter, wanita tersebut memberitahu bahawa haiwan peliharaannya itu bahkan akan mengamuk seperti anak kecil sekiranya kehendaknya untuk menonton tidak dipenuhi.
“Adakah anak bulu (kucing) anda semua ketagih menonton drama?” tulis wanita tersebut dalam hantarannya.
Wanita itu turut memuat naik beberapa keping gambar menunjukkan kucing peliharaannya sedang menonton pelbagai rancangan termasuk drama Korea dan animasi kartun Cocomelon menerusi sebuah tablet.
Lagaknya kelihatan tenang dan amat fokus ketika menonton.
Perkongsian wanita berkenaan menjadi tular dengan ramai pengguna memberikan pelbagai komen.

“Sangat ketagih menonton apatah lagi yang memaparkan gambar ikan dan kartun Cocomelon,” kata seorang netizen.
“Kalau kucing saya, bila diberi telefon bimbit, ia akan menendangnya kerana lebih gemar tidur,” komen seorang lagi. – AGENSI


Panik sesat jalan punca warga emas pandu lorong motosikal
Oleh ISKANDAR SHAH MOHAMED

19 Februari 2022, 6:17 pm
SHAH ALAM – Seorang pemandu kereta Suzuki Alto yang tular memasuki laluan motosikal di Lebuh Raya Shah Alam (Kesas) di sini, Rabu lalu bertindak demikian akibat panik selepas dia tersesat jalan.
Timbalan Ketua Polis Daerah Shah Alam, Superintendan Ramsay Anak Embol berkata, siasatan mendapati kejadian berlaku kira-kira pukul 7.24 malam dan kereta itu dipandu seorang wanita warga emas berusia 69 tahun.
Katanya, ketika kejadian pemandu yang menetap di Banting sedang menuju ke rumah anak saudaranya di sekitar Pandamaran, Klang.
“Namun, setibanya di Kilometer 31.1 Kesas dari arah Klang menghala Kuala Lumpur, wanita berkenaan tersesat jalan dan panik.
“Dia kemudian mahu membuat pusingan u namun tersalah memasuki laluan motosikal,” katanya dalam kenyataan hari ini.
Jelas Ramsay, pemandu itu yang menyedari tersalah jalan kemudiannya berhenti dan mengundurkan kenderaan dengan perlahan sebelum memasuki laluan yang betul di lebuh raya itu.

“Dia kemudiannya berhenti di tepi jalan dan menghubungi anak saudaranya untuk mengambilnya di kawasan tersebut,” ujarnya.
Katanya, kejadian itu tidak melibatkan sebarang kecederaan atau kemalangan dengan kenderaan lain dan kes disiasat mengikut Seksyen 42(1) Akta Pengangkutan Jalan 1987.
Terdahulu, tular sebuah video berdurasi 49 saat memaparkan sebuah kereta lain nyaris melanggar Alto dipandu wanita warga emas itu yang bertindak memasuki laluan motosikal, sebelum berhenti selepas dihon beberapa penunggang motosikal yang menggunakan laluan yang sama. -KOSMO! ONLINE


Pavira akhirnya dijumpai selepas 9 hari menghilangkan diri
Oleh ABDUL RASHID ABDUL RAHMAN

19 Februari 2022, 5:53 pm
BENTONG – Kehilangan seorang pelajar perempuan tingkatan tiga Sekolah Menengah Kebangsaan (SMK) Ketari, dekat sini selama sembilan hari akhirnya terjawab apabila dia dijumpai di sebuah perhentian bas di Kajang, Selangor hari ini.
Ketua Polis Daerah Bentong, Superintendan Zaiham Nohd. Kahar berkata, mangsa P. Pavira,15, ditemui di perhentian bas berkenaan bersama seorang lagi remaja perempuan berumur 17 tahun.
“Siasatan awal polis mendapati mangsa yang berusia 15 tahun itu dipercayai telah melarikan diri menggunakan perkhidmatan e-hailing menuju ke rumah rakannya yang terletak di Kajang.
“Pada masa ini mangsa telah dirujuk ke Hospital Bentong untuk pemeriksaan kesihatan,” katanya dalam kenyataan di sini hari ini.
Zaiham turut menasihati mana-mana ibu bapa agar sentiasa mengambil berat dan peka terhadap setiap tindak tanduk anak-anak mereka.
“Bagi pelajar pula dinasihatkan berkomunikasi dan berbincang dengan ibu bapa atau penjaga sekiranya menghadapi sebarang masalah dan jangan mengambil keputusan salah yang boleh menyebabkan kesulitan dan masalah kepada diri sendiri dan keluarga.

“Ibu bapa atau penjaga juga boleh berbincang dengan Pegawai Perhubungan Sekolah yang terdiri daripada pegawai polis di setiap sekolah,” ujarnya.
Terdahulu, pada 10 Februari lalu mangsa yang tinggal bersama ibu saudaranya di Bentong disedari hilang selepas tidak pulang ke rumah selepas waktu persekolahan kira-kira pukul 12 tengah hari.
Kehilangan mangsa disedari ibu saudaranya yang menerima panggilan daripada bapa mangsa yang menetap di Kuala Lumpur memaklumkan menerima panggilan telefon daripada pemandu van berusia 60 tahun menyatakan mangsa tidak menaiki van selepas tamat waktu persekolahan. -KOSMO! ONLINE


Floor 88 menggigil dipelawa tunai umrah
Oleh MOHD. HAIKAL ISA

19 Februari 2022, 5:31 pm
PETALING JAYA – Peluang dan rezeki mengadakan konsert perdana Mac depan ternyata berganda buat kumpulan Floor 88 apabila turut dipelawa untuk menunaikan umrah.
Ayie Ilham selaku vokalis Floo 88 memaklumkan, lamaran oleh pihak GBH (Grand Barakah Hotel) yang diterima sekitar bulan lalu sememangnya sukar ditolak.
“Kami dapat tahu pemilik GBH memang seorang peminat setia. Jadi kami bertemu bulan lalu namun ketika itu, lebih kepada sesi suai kenal saja.
“Kemudian, dia tanya sama ada kami mahu adakan konsert. Pertanyaan tersebut ibarat membuka jalan dan merasakan, ini adalah peluang yang sukar untuk dilepaskan,” katanya.
Ayie, 24, berkata demikian ketika ditemui media pada majlis pelancaran dan sidang media Eighty8 Infinity Concert, di Grand Barakah Hotel, Ampang, baru-baru ini.
Ditanya kesesuaian perancangan untuk mereka mengadakan konsert ketika negara masih bergelut dengan permasalahan Covid-19, pemain gitar kumpulan berkenana, Zai Hamzah atau Achoi memberi jaminan bahawa persembahan akan dilakukan mengikut prosedur operasi standard (SOP) yang ketat.

Ujarnya, lokasi Eighty8 Infinity Concert yang boleh memuatkan kira-kira 1,000 penonton itu akan dikurangkan kepada 750 penonton bagi tujuan penjarakan sosial.
“Seperti yang Ayie katakan, kami dah lama rancang untuk adakan konsert iaitu sejak dua tahun lalu. Tapi Covid-19 memaksa kami tangguhkan dulu perancangan itu.
“Kami tak mahu tunggu lagi kerana konsert ini adalah jawapan kepada persoalan peminat yang mahukan kami mengadakan konsert.
“Insya-Allah kami akan buat sehabis baik dan persembahkan konsert yang akan diingati oleh peminat,” katanya.
Ayie turut memberi bayangan akan melancarkan lagu baharu ketika konsert berlangsung.
Pada konsert nanti, Floor 88 akan menyampaikan 13 buah lagu bersama susunan muzik yang berbeza.
Selain itu, Eighty8 Infinity Concert akan dimeriahkan lagi dengan persembahan Apak Harry Khalifah dan Caramelt Band.
Sementara itu, berkongsi perasaan ditaja untuk menunaikan umrah pada Mei depan, Ayie, berkata, mereka menggigil dan sangat terharu kerana impian untuk ke Tanah Suci akhirnya akan tercapai.
“Sejujurnya kami dah lama teringin untuk tunaikan ibadah umrah bersama, tapi faktor kewangan membataskan impian.
“Namun kesudian pihak GBH untuk membawa kami menunuaikan umrah menyebabkan saya rasa menggigil. bukan sebab tak bersedia, tapi lebih kepada terkejut.
“Kalau ikut perancangan hanya kami berenam yang akan ke sana. Tapi kalau ada rezeki dan kesempatan, saya harap keluarga kami juga akan turut serta.
“Cuma isteri saya mungkin tak akan bersama ke Tanah Suci sebab dia akan sarat hamil ketika itu,”ujarnya.
Selain Ayie dan Achoi, Floor 88 turut dianggotai Falique (bass), Eric Fuzi (keyboard), Akram (dram) dan Amir (gitar kedua). – KOSMO! ONLINE


4 jam selesaikan kes culik, 7 suspek diberkas
Oleh MOHD YUNUS YAKKUB

19 Februari 2022, 5:24 pm
KLANG – Kecekapan pihak polis berjaya menyelesaikan kes samun dan culik seorang buruh binaan warga Bangladesh dalam tempoh hampir empat jam menerusi penangkapan tujuh suspek, semalam.
Kesemua suspek lelaki berusia 20 hingga 25 tahun diberkas antara pukul 1.30 hingga 4 pagi di sekitar daerah ini dan Shah Alam.
Ketua Polis Daerah Klang Selatan, Asisten Komisioner Cha Hoong Fong berkata, kejadian itu terbongkar selepas adik mangsa membuat laporan polis kira-kira pukul 1 pagi pada hari yang sama.
Katanya, berdasarkan siasatan awal adik mangsa berusia 32 tahun itu menerima panggilan daripada seorang suspek menggunakan telefon milik abangnya kira-kira pukul 8.57 malam kelmarin.
“Menerusi panggilan itu, suspek memaklumkan mangsa yang berusia 38 tahun itu ada bersama mereka dan meminta RM50,000 sekiranya mahu dibebaskan.
“Kumpulan suspek juga memberikan amaran akan pergi ke rumah sekiranya mereka enggan menyerahkan wang tersebut,” katanya dalam kenyataan hari ini.

Kata beliau, selang hampir sejam kemudian kumpulan suspek itu telah datang dengan membawa mangsa.
Tambah Hoong Fong, adik mangsa dan tiga rakannya juga telah dibelasah suspek sebelum beredar dengan membawa mangsa.
“Polis yang menerima maklumat telah melakukan penangkapan terhadap tujuh suspek terlibat berkenaan dan tiada bayaran diberikan adik mangsa kepada suspek.
“Hasil siasatan awal, mangsa dipercayai telah diculik selepas keluar dari rumah pukul 3 petang kelmarin bagi melakukan kerja ubah suai rumah di Shah Alam,” ujarnya.
Jelas beliau, mangsa berjaya ditemui kira-kira pukul 1.31 pagi hari sama di tepi jalan di Shah Alam selepas ditinggalkan suspek dengan mangsa telah dihantar ke Hospital Tengku Ampuan Rahimah (HTAR) di sini untuk rawatan lanjut. -KOSMO! ONLINE


Saintis temui varian genetik bakteria bantu manusia hidup di Marikh
Oleh Kosmo

19 Februari 2022, 8:00 pm
WASHINGTON – Sepasukan saintis menemui tiga varian genetik baharu bakteria di dalam sebuah kapal angkasa yang mengorbit Bumi 15 kali sehari, lapor akhbar Daily Star semalam.
Mikroorganisma tersebut ditemui di lokasi berasingan termasuk ruang pertumbuhan khas tumbuh-tumbuhan, di mana penyelidik telah cuba untuk menanam tanaman dalam keadaan sifar graviti.
“Tiga varian Methylobacteriaceae yang berbentuk batang dan mampu bergerak sebelum ini tidak pernah ditemui,” demikian menurut kajian oleh Pentadbiran Aeronautik dan Angkasa Lepas Kebangsaan (NASA) yang diterbitkan di dalam jurnal Frontiers In Microbiology.
Para penyelidik berpendapat bahawa penemuan itu dapat membantu dalam misi penerokaan planet Marikh kerana ciri-ciri bakteria tersebut yang mampu menggalakkan tumbuh-tumbuhan untuk bertumbuh.
Disebabkan kepentingan kajian tersebut, para saintis kini ingin mengembangkan Stesen Angkasa Lepas Antarabangsa (ISS) dengan menempatkan sebuah makmal biologi baharu untuk mengumpul, memproses dan menganalisis mikrob di angkasa tanpa menghantar semula ke Bumi.
Dua saintis NASA, Dr. Nitin Kumar Singh dan Dr. Kasthuri Venkateswaran berkata, adalah amat penting untuk mencari bakteria baharu yang dapat membantu tumbuhan hidup dalam keadaan sukar serta lokasi ekstrem berserta sumber terhad.

“Berbanding mengembalikan sampel ke Bumi untuk pemeriksaan, sistem pemantauan mikrob bersepadu yang mengumpul, memproses dan menganalisis sampel di lokasi iaitu angkasa, menggunakan teknologi molekul, akan mempercepatkan proses tersebut.
“Apabila kita sudah menakluki Marikh, adalah menjadi satu cabaran untuk menanam tumbuh-tumbuhan, namun bakteria ini mungkin akan memudahkan semua itu,” ujar mereka. – AGENSI


Rokok Saat, Tiara bernilai RM525,000 dirampas
Oleh ABDUL RASHID ABDUL RAHMAN

19 Februari 2022, 7:18 pm
KUANTAN – Pasukan Polis Marin (PPM) Wilayah Tiga berjaya merampas 3,500 karton rokok seludup bernilai kira-kira RM525,000 dalam satu serbuan di sebuah pondok kecil berhampiran sebuah tokong di Jalan Gambang, di sini malam semalam.
Komander PPM Wilayah Tiga, Asisten Komisioner Norzaid Muhammad Said berkata, serbuan kira-kira pukul 12.10 tengah malam dalam Ops Kontraban itu dilakukan hasil maklumat awam.
“Semasa tiba di pondok tersebut kelihatan dua individu bertindak melarikan diri ke dalam hutan berhampiran dan cubaan mengejar serta mengesan individu terbabit gagal kerana keadaan yang gelap.
“Hasil pemeriksaan menemui satu longgokan ditutupi kanvas yang mengandungi kotak-kotak berwarna coklat dan putih yang dibalut dengan plastik mengandungi rokok jenama Saat D-Blend dan Tiara yang dipercayai tidak bercukai,” katanya dalam kenyataan di sini hari ini.
Menurut beliau, rokok berkenaan dibawa ke markas PPM Wilayah Tiga untuk tindakan lanjut dibawah Akta Kastam 1967.
Dalam pada itu, beliau berkata, pihaknya akan terus menjalankan operasi bagi mengekang sebarang aktiviti jenayah khususnya penyeludupan. -KOSMO! ONLINE


YBR sumbang RM570,000 bantuan persekolahan di Johor
Oleh HARRITH HISHAM

19 Februari 2022, 6:35 pm
PETALING JAYA – Yayasan Bank Rakyat (YBR) menyediakan peruntukan bantuan persekolahan berjumlah RM570,000 untuk 26 lokasi di Johor sempena pembukaan semula sesi persekolahan 2022/2023 pada bulan Mac depan.
Pengerusinya, Datuk Wira Megat Zulkarnain Omardin berkata, bantuan itu melibatkan seramai 5,700 murid sekolah rendah dan menengah.
“Bantuan diberikan dalam bentuk wang tunai sebanyak RM100 bagi membantu ibu bapa atau penjaga membuat persiapan awal untuk anak-anak dalam memulakan sesi persekolahan.
“Sumbangan ini juga diharapkan dapat membantu keluarga B40 menguruskan kewangan dalam menyediakan kelengkapan persekolahan bagi pembelian set baju, kasut dan stoking serta beg sekolah,” katanya dalam satu kenyataan hari ini. – KOSMO! ONLINE


Tomok pula positif Covid-19
Oleh SAIRUL ZAMRI MISRANI

19 Februari 2022, 4:39 pm
PETALING JAYA – Penyanyi dan pelakon Tomok memasuki senarai terbaharu selebriti tanah air yang dijangkiti wabak maut Covid-19.
Perkara tersebut dikongsikan Tomok atau nama sebenarnya Shah Indrawan Ismail menerusi hantaran dalam Instagram sebentar tadi.
“Benda paling nak elak sekarang kena dekat aku.
“Insya-Allah semoga baik-baik sahaja. Apa yang penting anak-anak dan isteri negatif,” tulisnya pada ruangan kapsyen berserta sekeping foto yang memaparkan keputusan ujian calitannya.
Menjengah ruangan komen, rata-rata pengikut dan rakan selebriti menghujani ruangan tersebut dengan kata-kata dan doa kepada penyanyi yang popular menerusi lagu hit Sejarah Mungkin Berulang itu.
“Allahuakbar. Semoga cepat sembuh seperti sedia kala. Ini semua ujian Allah. Hadapi dengan hati yang tenang dan sabar.

“Selamat menjalani kuarantin Tomok. Semoga semua urusan anda dipermudahkan Allah. Jaga diri selalu,” kata netizen.
Terdahulu, beberapa selebriti tanah air antaranya Aishah, Iman Suhana, Intan Ladyana, Nabila Razali, Aprena Manrose, Ariff Bahran, Datuk Afdlin Shauki dan Azira Shafinaz turut disahkan positif Covid-19. – KOSMO! ONLINE


PRN Johor: DAP yakin PKR, Muda capai kata sepakat
Oleh KHAIRUL MOHD. ALI

19 Februari 2022, 5:12 pm
KULAI – Setiausaha Agung DAP, Lim Guan Eng yakin perselisihan antara rakan parti komponen Pakatan Harapan (PH) iaitu PKR dan Parti Ikatan Demokratik Malaysia (Muda) akan dapat diselesaikan secara baik.
Menurut beliau, khabar angin kemungkinan berlaku pertembungan antara kedua-dua parti itu bagi kerusi Dewan Undangan Negeri (DUN) yang sama hanyalah satu andaian sahaja.
“(Pertembungan kerusi) Itu hanya andaian sahaja, sebaliknya saya suka buat andaian positif iaitu tidak akan berlaku pertembungan kerusi antara PKR dan Muda.
“Saya yakin mereka akan berjaya capai kata sepakat untuk bekerjasama dalam Pilihan Raya Negeri (PRN) ini sebagaimana DAP dan juga Parti Amanah Negara (Amanah).
“Sekarang masih belum ada keputusan jadi tidak guna buat andaian negatif, jadi isu berkenaan tidak sepatutnya timbul, jadi kita tunggu dan lihat,” katanya dalam sidang akhbar yang diadakan di pejabat DAP Johor, di sini hari ini.
Turut hadir, Penasihat DAP, Lim Kit Siang; Pengerusi DAP, Tan Kok Wai; Timbalan Pengerusi DAP, Gobind Singh Deo; Setiausaha Organisasi DAP, Anthony Loke dan Pengerusi DAP Johor, Liew Chin Tong.

Semalam, Presiden Muda, Syed Saddiq Syed Abdul Rahman memberitahu perbincangan bersama PKR telah menemui kegagalan apabila PKR bertindak mengumumkan calon di kesemua 20 kerusi DUN yang diperintah kepada mereka.
Susulan itu, Pengerusi PKR Johor, Syed Ibrahim Syed Noh pula dilaporkan memberitahu kegagalan kesepakatan itu disebabkan Muda menolak tawaran tiga kerusi diberi PKR sebaliknya mahu jumlah kerusi yang lebih dan berlainan kawasan.
Dalam pada itu, Guan Eng turut memberitahu pihaknya tidak mempunyai masalah dengan keputusan dibuat Parti Warisan Sabah (Warisan) untuk turut bertanding dalam PRN Johor pada 12 Mac ini.
“Berhubung keputusan Warisan, kita tiada masalah dan biarlah rakyat Johor yang menentukan kerana kita yakin pengundi di Johor bijak untuk membuat keputusan,” ujarnya ringkas sambil memaklumkan pihaknya tiada sebarang hubungan dengan Warisan. -KOSMO! ONLINE


Pemandu lori tidak sempat seludup PATI
Oleh MOHD YUNUS YAKKUB

19 Februari 2022, 4:29 pm
KLANG – Kegiatan seorang pemandu lori menyeludup masuk pendatang asing tanpa izin (PATI) sejak dua bulan lalu berakhir apabila dicekup bersama empat PATI sekitar Kampung Tok Muda, Kapar, semalam.
Dalam kejadian kira-kira pukul 12 tengah hari, kesemua lelaki yang ditahan berusia 16 hingga 45 tahun.
Pegawai Pemerintah Batalion 4 Pasukan Gerakan Am (PGA), Superintendan Rizal Mohamed berkata, pihaknya terlebih dahulu berjaya menangkap empat PATI yang dikatakan tiba pukul 4 pagi semasa membuat rondaan di kawasan berkenaan.
Katanya, empat PATI itu dikatakan berlepas dari Tanjung Balai di Indonesia kira-kira pukul 1 pagi Rabu lalu.
“Setiap PATI dikenakan bayaran tambang masuk RM1,300 dan akan dibawa tekong darat itu ke rumah ampungan di kawasan berdekatan.
“Mereka akan dikumpulkan terlebih dahulu sebelum dihantar ke sekitar kawasan Lembah Klang dan Seremban dipercayai untuk bekerja sektor buruh binaan dan pembantu kedai runcit,” katanya ketika dihubungi Kosmo! hari ini.

Rizal menambah, hasil siasatan turut mendapati tekong darat itu adalah warga asing dan baharu dua bulan aktif dalam kegiatan penyeludupan berkenaan.
Ujarnya, tekong tersebut mempunyai pekerjaan sepenuh masa sebagai pemandu lori di sebuah syarikat di daerah ini.
“Dia (tekong darat) dikatakan mengambil upah RM50 untuk seorang PATI yang dibawanya.
“Kita turut merampas sebuah kereta dan telefon bimbit dianggarkan RM7,500,” jelasnya.
Beliau menegaskan, kesemua tangkapan dan rampasan telah dibawa ke Ibu Pejabat Polis Daerah Klang Utara untuk tindakan lanjut di bawah Akta Anti Pemerdagangan Orang dan Anti Penyeludupan Migran 2007 dan Akta Imigresen 1963. -KOSMO! ONLINE


Peniaga tawar harga topi lama RM800,000
Oleh KOSMO!

19 Februari 2022, 3:26 pm
PETALING JAYA – Sifat serta perangai penjual barangan bundle yang meletakkan harga tinggi terhadap barang ‘rare’ nampaknya semakin diluar jangkaan.
Terbaharu di media sosial, seorang penjual barangan bundle yang cukup dikenali itu menawarkan harga sebiji topi keluaran lama semahal kereta Ferrari ‘second hand’.
Topi lama yang tertera perkataan Pepsi Cola dengan gaya klasik itu dikatakan dikeluarkan sebelum Perang Dunia ke-2 dengan harga yang langsung tidak masuk akal.
Harga yang ditawarkan oleh penjual itu adalah sebanyak RM800,000.
Rata-rata orang ramai turut terkejut dengan harga yang ditawarkan dan juga ada yang mempertikaikan berkenaan keadaan topi tersebut yang masih nampak seperti baharu.
“Harga betul-betul mahal ni, nak pula orang beli dengan harga sebiji banglo ni. Sampai RM800,000 harga sebiji topi.

“Kalau kaya macam mana pun tak kan aku beli semata-mata nak pakai di kepala, habis tidak simpan dalam almari, ” jelas Mustakim Burger.
“Tak beragak abang ni, tapi golongan ni tak boleh tegur nanti ada lah cakap ‘demo tak kenal bare’.
“Kenal atau tak tapi bagi aku biarlah kena dengan barang tu. Mungkin ada kot orang nak beli tu yang dia berani offer harga tinggi. Semoga berjaya, ” jelas Long Karim. – KOSMO! ONLINE.


13.2 tan produk sitaan Maqis jadi makanan haiwan
Oleh ROHANA MOHD. NAWI

19 Februari 2022, 3:33 pm
KOTA BHARU – Sebanyak 13.2 tan produk bernilai RM134,000 yang telah disita Jabatan Perkhidmatan Kuarantin dan Pemeriksaan Malaysia (Maqis) telah diagihkan kepada Jabatan Penjara dan Jabatan Perlindungan Hidupan Liar dan Taman Negara (Perhilitan) sepanjang dua bulan pertama tahun ini.
Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, produk itu hasil sitaan pengimportan keluaran pertanian yang sudah melalui proses undang-undang sebelum dilucuthakkan.
“Serahan bekalan makanan haiwan di bawah program Kementerian Pertanian dan Industri Makanan (MAFI) Prihatin ini melibatkan ayam dan daging sejuk beku yang disita mengikut Akta Perkhidmatan Kuarantin dan Pemeriksaan Malaysia 2011 (Akta 728).
“Ia diagihkan kepada penjara yang menjalankan projek di bawah Program Rehabilitasi Banduan selain diserahkan kepada beberapa zoo dan taman rekreasi,” katanya pada sidang akhbar selepas menyerahkan bekalan itu kepada Jabatan Penjara di Pengkalan Chepa di sini hari ini.
Hadir sama, Timbalan Ketua Pengarah Maqis, Dr. Azhari Sharidan Abu Bakar dan Pengarah Maqis Kelantan, Muhammad Nazrul Hizam Ab Manaf.
Dalam majlis itu, Nik Muhammad Zawawi menyerahkan sebanyak enam tan bekalan makanan haiwan dianggarkan bernilai RM60,000 kepada empat penjara dan satu pusat pemulihan akhlak (PPA) di bawah Jabatan Penjara. – KOSMO! ONLINE.


3 premis hiburan diserbu, 87 pengunjung dikompaun
Oleh HARRITH HISHAM

19 Februari 2022, 3:31 pm
KUALA LUMPUR – Sebanyak 90 kompaun berjumlah RM91,000 dikeluarkan polis dalam serbuan berasingan membabitkan tiga premis hiburan di sekitar ibu negara tengah malam tadi.
Ketua Jabatan Pencegahan Jenayah dan Keselamatan Komuniti (JPJKK) Kuala Lumpur, Datuk Azman Ayob berkata, hasil serbuan mendapati kesemua pusat hiburan tersebut beroperasi dengan melakukan kesalahan melanggar prosedur operasi standard (SOP) Pelan Pemulihan Negara (PPN).
“Pusat hiburan berkenaan didapati melakukan aktiviti terlarang di dalam pub atau kelab malam selaras dengan kesalahan mengikut Peraturan 17 Akta Pencegahan dan Pengawalan Penyakit Berjangkit (APPPB) PPN Fasa 4 2021.
“Ketiga-tiga pemilik premis terbabit dikenakan kompaun sebanyak RM1,000 setiap satu manakala seramai 87 pengunjung turut dikompaun RM1,000 setiap individu menjadikan jumlah keseluruhan kompaun adalah RM91,000,” katanya dalam kenyataan, hari ini.
Menurut Azman, sebanyak 370 kompaun membabitkan nilai keseluruhan berjumlah RM370,000 ke atas pemilik premis dan pengunjung pusat hiburan bagi tempoh Januari lalu hingga hari ini.
“Sebanyak 80 kompaun bernilai RM80,000 dikeluarkan kepada orang ramai yang gagal mematuhi SOP bagi Pasukan Pematuhan SOP Covid-19 JPJKK Kuala Lumpur.

“Semua kompaun berkenaan dikeluarkan mengikut Akta 342 APPPB yang dikuatkuasakan oleh kerajaan ketika ini,” katanya.
Beliau menasihatkan orang ramai supaya mematuhi semua SOP yang ditetapkan untuk mengelakkan penularan jangkitan Covid-19 yang masih tinggi demi keselamatan umum.- KOSMO! ONLINE


Lelaki bergelar Datuk antara 5 ditahan seludup minuman keras
Oleh HARRITH HISHAM

19 Februari 2022, 3:54 pm
KUALA LUMPUR – Polis menahan lima lelaki termasuk seorang bergelar Datuk dipercayai terbabit dalam penyeludupan minuman keras tidak bercukai menerusi serbuan berasingan di dua lokasi sekitar Sentul, di sini, semalam.
Pegawai Pemerintah Batilion 4 Pasukan Gerakan Am (PGA) Semenyih Superintendan Rizal Mohamed berkata, serbuan pertama dilakukan antara pukul 9 pagi hingga 2 petang di sebuah menara di ibu negara.
“Dalam serbuan itu, kami menahan dua lelaki tempatan masing-masing berusia 30 dan 45 tahun serta seorang lelaki warga asing berusia 52 tahun bersama tiga kenderaan di lokasi terbabit.
“Hasil pemeriksaan, polis menemui 110 kotak dan 344 karton minuman keras tidak bercukai pelbagai jenama dianggarkan bernilai RM82,068 dengan nilai cukai berjumlah RM91,842 yang disembunyikan di dalam kenderaan berkenaan,” katanya dalam kenyataan, hari ini.
Menurut Rizal, serbuan kedua melibatkan seorang lelaki tempatan dan seorang lelaki warga asing masing-masing berusia 58 dan 45 tahun di sebuah premis di Jalan Ipoh pada pukul 4 petang, semalam.
“Pemeriksaan dilakukan menemui 32 karton dan 46 kotak minuman keras tidak bercukai yang berjumlah RM21,788 dengan anggaran nilai cukai RM25,355.

“Siasatan dilakukan membawa kami ke sebuah lagi premis di Jalan Pulasan di sini dan menemui 374 karton dan 583 kotak minuman keras tidak bercukai yang disembunyikan di dalam premis berkenaan bernilai RM276,156 dengan anggaran cukai RM301,768,” katanya.
Beliau berkata, keseluruhan rampasan membabitkan 750 karton dan 739 kotak minuman keras tidak bercukai bernilai RM380,012 dengan nilai cukai sebanyak RM418,983.
“Kami turut merampas tiga kenderaan dan beberapa telefon bimbit menjadikan jumlah keseluruhan rampasan sebanyak RM1.13 juta.
“Semua tangkapan dan rampasan dibawa ke Ibu Pejabat Polis Daerah (IPD) Sentul untuk tindakan lanjut mengikut Akta Kastam 1967 dan Akta Imigresen 1959/63.
“Orang ramai diseru agar memberi kerjasama dan tampil menyalurkan maklumat kepada polis mengenai sebarang aktiviti menyalahi undang-undang,” katanya.- KOSMO! ONLINE


Sharifah Rose dikecam plagiat jenama produk orang lain
Oleh MOHD. HAIKAL ISA

19 Februari 2022, 3:51 pm
PETALING JAYA – Aktres jelita, Sharifah Rose menjadi mangsa kecaman dalam media sosial selepas ‘kantoi’ memplagiat jenama sedia ada di pasaran milik orang kebanyakan.
Menerusi jenama miliknya sendiri, Sekuntum, Rose atau nama sebenarnya, Sharifah Rose Sabrina Syed Mohd. Mazfira, 24, dikatakan meniru idea kreatif beberapa jenama yang sedia ada dalam pasaran.
Seorang pengguna Twitter membongkar tindakan Rose disifatkan tidak bertanggungjawab yang ternyata memberi kesan negatif terhadap perniagaan diusahakannya.
“Selamba artis keluarkan jenama nama sama, ejaan sahaja lain. Bussiness nature (sifat bisnes) sama. Signatur bunga tiga kelopak sama.
“Rekaan font (tulisan) logo huruf kecil sama. Nama jenama hampir sama dan pelanggan pun keliru. Akhirnya, picisan ini pun tertindas, nak dapat pengikut 10,000 pun makan tahun,” ciap pemilik jenama Sekuntom yang mendakwa idea bisnesnya diplagiat atau diciplak pelakon drama rantaian, 3 Nota Cinta itu.
Difahamkan, Rose akan melancarkan jenama produk sendiri yang diberi nama Sekuntum dalam masa beberapa hari sahaja lagi.

Pantas melakukan ‘penyiasatan’, netizen juga membongkar hasil plagiat Rose yang bakal muncul dengan jenama susu menggunakan nama Sekuntum namun rekaan pembungkusan saling tidak tumpah dengan satu jenama luar negara berpangkalan di Australia, Macamilk.
“Dah nampak siapa dah siapa tiru siapa,” ciap seorang pengguna Twitter sambil menyertakan tangkap layar dua produk berlainan namun rekaan pembungkusan bersifat serupa.
Sehubungan itu, Rose mendapat kecaman bertubi-tubi yang kini mula memenuhi ruangan komen hantaran terbaharu status Instagramnya.
“Kasihan tau ‘cilok’ nama jenama dan logo orang lain.
“Lakonan anda memang sudah sedia teruk dan sekarang, anda memplagiat peniaga kecil?”
Itu antara komen ditinggalkan netizen yang mengutuk tindakan tidak bertanggungjawab pelakon itu.
Rose terdahulu, memuat naik kemas kini status dirinya bakal melancarkan jenama produk terbaharu tidak lama lagi berbunyi: “Perasaan berbelah bahagi kerana hanya beberapa hari lagi sebelum pelancaran.
“Semua bekalan untuk ‘bayi’ pertama saya sudah sampai pagi ini (dua hari lepas). Ini adalah beberapa gambar dari gudang.” – KOSMO! ONLINE


Mati lemas sebelum sempat sambung belajar
Oleh NIK NUR IZZATUL HAZWANI NIK ADNAN

19 Februari 2022, 4:32 pm
DUNGUN – Hasrat seorang pemuda untuk menyambung pelajar ke peringkat ijazah sarjana muda tidak kesampaian apabila dia maut akibat lemas di Sungai Dungun berhampiran Kampung Rajawali di sini semalam.
Mayat Ahmad Solihin Ishak, 22, ditemui terapung berhampiran pam penyedut pasir kira-kira 700 meter dari lokasi dia dikhuatiri hilang pada pukul 9.25 pagi tadi.
Ibunya, Zainab Mohamad, 57, berkata, Ahmad Solihin yang merupakan lulusan Diploma Rekabentuk di Kolej Kemahiran Tinggi Mara Kuantan, Pahang pernah menyatakan hasrat untuk melanjutkan pelajaran pada tahun ini.
“Buat masa ini, dia yang merupakan anak ketujuh daripada 10 beradik sedang membuat persediaan untuk mengambil peperiksaan MUET (Malaysia University English Test).
“Anak saya sanggup berhenti kerja sementara di Johor untuk menumpukan perhatian mengambil MUET seterusnya melanjutkan pelajaran,” katanya ketika ditemui di lokasi kejadian di sini hari ini.
Zainab yang menetap di Kampung Sura Gate di sini berkata, naluri keibuannya tidak sedap hati apabila Ahmad Solihin memberitahu mahu mandi sungai bersendirian. – KOSMO! ONLINE.


Lelaki buat aksi kurang sopan depan istana direman 2 hari
Oleh MOHAMAD FAIZAL HASHIM

19 Februari 2022, 3:57 pm
JOHOR BAHRU – Dua lelaki berpakaian wanita yang bergambar sambil melakukan aksi kurang sopan di depan Laman Mahkota Istana Bukit Serene, di sini ditahan reman selama dua hari bermula hari ini.
Perintah reman itu dikeluarkan oleh Majistret Tiffany Chin Phin Yuan selepas membenarkan permohonan dikemukakan kepada pihaknya, hari ini.
Kedua-dua suspek itu yang tiba di Kompleks Mahkamah Johor Bahru kira-kira pukul 8.30 pagi melambaikan tangan ke arah pengamal media yang menunggu di pondok pengawal.
Semalam, Ketua Polis Johor, Datuk Kamarul Zaman Mamat berkata, tangkapan melibatkan suspek berusia 27 dan 24 tahun itu dibuat kira-kira pukul 12.30 tengah hari.
Menurut beliau, tangkapan dibuat secara berasingan di sekitar Taman Nusa Bestari dan di Ibu Pejabat Polis Daerah Johor Bahru Selatan.
“Tangkapan itu dibuat susulan satu hantaran semula yang dimuat naik daripada akaun Facebook ‘Bryan Wee’ dan ‘Deacon Chai’ oleh akaun Facebook Persatuan Bangsa Johor, hari ini.

“Tangkapan dibuat mengikut Seksyen 505(b) Kanun Keseksaan iaitu kenyataan yang mendatangkan kegentaran awam atau menggugat keharmonian negara,” katanya dalam satu kenyataan semalam.-KOSMO! ONLINE